tripathysagar/odia_wiki huggingface dataset:
ଅରୁଣୋଦୟା ବିମଳା  ଜନ୍ମ: ୧୯୬୪; ବିମଳାକ୍କା ଭାବରେ ଜଣାଶୁଣା   ତେଲୁଗୁ:       ଜଣେ ଭାରତୀୟ ତେଲୁଗୁ-ଭାଷାଭାଷୀ ବଲ୍ଲାଡ ବାଦ ଏବଂ ସମାଜସେବୀ । ଅରୁଣୋଦୟା ସାଂସ୍କୃତିକ ସମାଖ୍ୟା  (ଏସିଏଫ୍) ନାମକ ତାଙ୍କ ଏକ ଲୋକଗୀତ ଦଳ ଅଛି  । ତେଲେଙ୍ଗାନା ରାଜ୍ୟ ଗଠନ ସମୟରେ ସେ ଏକ ସଂଯୁକ୍ତ କାର୍ଯ୍ୟକାରୀ କମିଟିର ମୁଖ୍ୟ ଥିଲେ । ପ୍ରାରମ୍ଭିକ ଜୀବନ ବିମଳାକ୍କା ଅବିଭାଜିତ ଆନ୍ଧ୍ର ପ୍ରଦେଶର ନଳୋଗଣ୍ଡା ଜିଲ୍ଲାର ଅଲେରୁ ଗ୍ରାମରେ ଜନ୍ମଗ୍ରହଣ କରିଥିଲେ । ତାଙ୍କ ମାଆଙ୍କ ନାମ ନରସମ୍ମା ଏବଂ ବାପାଙ୍କ ନାମ ବନ୍ଦ୍ରୁ ନରସିଂହ୍ମାୟା, ଯିଏକି ତେଲେଙ୍ଗାନା ରାଜ୍ୟ ଗଠନର ଜଣେ ବିପ୍ଳବୀ ଥିଲେ । ଜୀବନୀ ସେ ରାମ ସତ୍ତାଇଆଃଙ୍କ ପ୍ରେରଣାରେ ଅଳ୍ପ ବୟସରୁ ଗୀତ ଗାଇବା ଆରମ୍ଭ କରିଥିଲେ । ସେ ଯୋଗିନୀ ପରମ୍ପରା ବିରୁଦ୍ଧରେ ସ୍ୱର ଉତ୍ତୋଳନ କରିଥିଲେ । ତେଲେଙ୍ଗାନା ରାଜ୍ୟ ଗଠନ ବିଳ୍ପବରେ ସେ ୧୯୯୫ ମସିହାରେ ଯୋଗ ଦେଇଥିଲେ । ସେ ତେଲେଙ୍ଗାନାର ବିଭିନ୍ନ ଜିଲ୍ଲା ବୁଲି ବୁଲି ଲୋକଗୀତ ପରିବେଷଣ କରୁଛନ୍ତି ।
ନାସ୍‌ରିନ୍ ଅକ୍ତର ନିପୁନ୍  ( ନିପୁନ୍ ଆକ୍ତର ନାମରେ ଜଣାଶୁଣା; ଜନ୍ମଳ ୯ ଜୁନ ୧୯୮୪; ଜନ୍ମସ୍ଥାନ: କୋମିଲା, ବାଂଲାଦେଶ) ଜଣେ ବାଂଲାଦେଶୀ ଅଭିନେତ୍ରୀ, ଯିଏକି ମୁଖ୍ୟତଃ ବଙ୍ଗଳାଦେଶର ବଙ୍ଗାଳୀ ଚଳଚ୍ଚିତ୍ରରେ ଅଭିନୟ କରନ୍ତି  । ସେ ଦୁଇଥର ବାଂଲାଦେଶର ଜାତୀୟ ଚଳଚ୍ଚିତ୍ର ପୁରସ୍କାରରେ ପୁରସ୍କୃତ ହୋଇଛନ୍ତି । ନିପୁନ୍ ୨୦୦୬ ମସିହାରେରେ ବାଂଲାଦେଶୀ କଥାଚିତ୍ର ଜଗତରେ ଅଭିନୟ କରିବା ଆରମ୍ଭ କରିଥିଲେ । ପ୍ରାଥମିକ ଜୀବନ ଏବଂ ଶିକ୍ଷା ନିପୁନ୍ ୧୯୯୯ ମସିହାରେ ତାଙ୍କର ମଧ୍ୟବର୍ତ୍ତୀ କାଳୀନ ପରୀକ୍ଷା ସମାପ୍ତ ହେବା ପରେ, ଉଚ୍ଚ ଶିକ୍ଷା ପାଇଁ ଋଷିଆ ଯାଇଥିଲେ । ସେ ମସ୍କୋ ବିଶ୍ୱବିଦ୍ୟାଳୟରୁ କମ୍ପ୍ୟୁଟର ସାଇନ୍ସରେ ଇଞ୍ଜିନିୟରିଂ ସ୍ନାତକ ସମାପ୍ତ କରିଥିଲେ । ତା  ପରେ ସେ ଆମେରିକାର ଲସ ଏଞ୍ଜେଲସକୁ ଯାଇଥିଲେ । ଅଭିନୟ ଜୀବନ ନିପୁନ୍‌ ୧୯୯୯ରେ ତାଙ୍କର ଉଚ୍ଚ ଶିକ୍ଷା ପାଇଁ ବାଂଲାଦେଶ ଛାଡ଼ି ଛାଡ଼ି ଦେଇଥିଲେ । ୨୦୦୪ ପର୍ଯ୍ୟନ୍ତ ସେ ଋଷିଆର ମସ୍କୋରେ ଅଧ୍ୟୟନ କରିଥିଲେ, ଯେଉଁ ସମୟରେ ସେ ବିବାହ କରିଥିଲେ ଏବଂ ମସ୍କୋରୁ ପଢ଼ା ସାରି ଯୁକ୍ତରାଷ୍ଟ୍ର ଆମେରିକା ଚାଲିଯାଇଥିଲେ । ସେଠାରେ ସେ ଏକ ଫାର୍ମାସିରେ ଚାକିରି କରୁଥିଲେ । ଆମରିକାରେ ତାଙ୍କ ଜୀବନ ଯଥେଷ୍ଟ ଭଲ ଥିଲା । ୨୦୦୬ ମସିହାରେ ସେ ବାଂଲଦେଶ ବୁଲିବାକୁ ଆସିଥିବାବେଳେ ହଠାତ୍ ତାଙ୍କୁ ଫିଲ୍ମରେ ଅଭିନୟ ପାଇଁ ଅଫର୍ ମିଳିଥିଲା । ଯେହେତୁ ତାଙ୍କ ପରିବାରରେ କେହି କେବେ ଫିଲ୍ମରେ ଅଭିନୟ କରି ନଥିଲେ, ତେଣୁ ସେ କୌତୁହଳ ବସତଃ କଥାଚିତ୍ରରେ ଅଭିନୟ କରିବାକୁ ରାଜି ହୋଇଥିଲେ । ତାଙ୍କ ଅଭିନୀତ ପ୍ରଥମ କଥାଚିତ୍ର ଥିଲା  'ରତ୍ନୋଗର୍ଭୋମ' , ଯେଉଁଥିରେ ସେ ମନ୍ନାଙ୍କ ସହ ଅଭିନୟ କରିଥିଲେ, କିନ୍ତୁ ସବୁଠାରୁ ବଡ଼ କଥା ହେଉଛି କି ତାଙ୍କ ଅଭିନୀତ ଏହି ପ୍ରଥମ କଥାଚିତ୍ରଟି ମୁକ୍ତିଲାଭ କରିପାରିନାହିଁ ଏବଂ ଏଯାବତ୍ ମଧ୍ୟ ମୁକ୍ତିଲାଭ ହୋଇନାହିଁ । ମୁକ୍ତିଲାଭ କରିଥିବା ତାଙ୍କର ପ୍ରଥମ କଥାଚିତ୍ର ହେଉଛି  'ପିତାର୍ ଆସୋନ୍' , ଯେଉଁଥିରେ ସେ ସାକିବ୍ ଖାନ୍‌ଙ୍କ ସହ ରାଇକା ଭୂମିକାରେ ଅଭିନୟ କରିଥିଲେ । ସେ ବାଂଲାଦେଶୀ ଫିଲ୍ମରେ ସଫଳତା ପାଇବା ପରେ ଭାରତୀୟ ବଙ୍ଗଳା ଚଳଚ୍ଚିତ୍ରରେ ମଧ୍ୟ ଅଭିନୟ କରିଛନ୍ତି । ବାଂଲାଦେଶୀ ସିନେ ତାରକା ଫିର୍ଦୋଶ୍ ଏବଂ ପ୍ରସିଦ୍ଧ ଭାରତୀୟ ବଙ୍ଗଳା ଅଭିନେତା ପ୍ରସନ୍ନଜିତ ଚାଟାର୍ଜୀଙ୍କ ସହ ସେ  'ପରିଚୟ'  ନାମକ ଏହି ଚଳଚ୍ଚିତ୍ର ଅଭିନୟ କରିଛନ୍ତି । ନିପୁନ୍ ଦକ୍ଷୀଣ ଭାରତୀୟ ଚଳଚ୍ଚିତ୍ରରେ ମଧ୍ୟ ଅଭିନୟ କରିବାକୁ ଯାଉଛନ୍ତି । ୨୦୧୭ ମସିହାରେ ନିପୁନ୍ ବାଂଲାଦେଶ ଚଳଚ୍ଚିତ୍ର ବିକାଶ ନିଗମର ଜଣେ ସକ୍ରିୟ ସଦସ୍ୟା ଭାବରେ ନିର୍ବାଚିତ ହୋଇଛନ୍ତି। ପୁରସ୍କାର ନିପୁନ୍ ଏ ପର୍ଯ୍ୟନ୍ତ ସମୁଦାୟ ଦୁଇଟି ବାଂଲାଦେଶୀ ଜାତୀୟ ଚଳଚ୍ଚିତ୍ର ପୁରସ୍କାର ପାଇଛନ୍ତି । ତାଙ୍କ ଅଭିନୀତ କଥାଚିତ୍ର ସଜଘର ପାଇଁ ତାଙ୍କୁ ପ୍ରଥମ ବାଂଲାଦେଶୀ ଜାତୀୟ ଚଳଚ୍ଚିତ୍ର ପୁରସ୍କାର ମିଳିଥିଲା ଏବଂ ୨୦୦୯ ମସିହାରେ ତାଙ୍କ ଅଭିନୀତ ଚଳଚ୍ଚିତ୍ର ଚାଦେର ମୋଟୋ ବୋଉ ପାଇଁ ସେ ଆଉଥରେ ଜାତୀୟ ଚଳଚ୍ଚିତ୍ର ପୁରସ୍କାର ପାଇଥିଲେ । ୨୦୦୬ ମସିହାରେ ତାଙ୍କୁ ଏକ ପୁରସ୍କାର ଉତ୍ସବରେ ନୂଆ ଚେହାର ସମ୍ମାନ, ୨୦୦୭ ମସିହାରେ ଶ୍ରେଷ୍ଠ କଳାକାର ସମ୍ମାନ ମିଳିଥିଲା । ସେ ପାଇଥିବା ପୁରସ୍କାର ମଧ୍ୟରେ ବାବିସାସ୍ ପୁରସ୍କାର, ଡିସିଆର୍‌ଏ ପୁରସ୍କାର ଆଦି ମଧ୍ୟ ରହିଛି ।
ମଞ୍ଜରୀ ଚତୁର୍ବେଦୀ  (ଇଂରାଜୀ ଭାଷାରେ ) ଜଣେ ଭାରତୀୟ କଥକ ନୃତ୍ୟାଙ୍ଗନା  । ସେ ଲକ୍ଷ୍ନୌ ଘରାନାରୁ   ଶିକ୍ଷା ଲାଭ କରିଥିଲେ । ପ୍ରାକ୍ ଜୀବନ ଓ ପୃଷ୍ଠଭୂମି ଲକ୍ଷ୍ନୌର ଏକ ପ୍ରସିଦ୍ଧ ପରିବାରରେ ମଞ୍ଜରୀ ଚତୁର୍ବେଦୀ ଜନ୍ମ ଗ୍ରହଣ କରିଥିଲେ । ତାଙ୍କର ଜେଜେବାପା ଜଷ୍ଟିସ ହରି ଶଙ୍କର ହାଇକୋର୍ଟର ଲକ୍ଷ୍ନୌ ବେଞ୍ଚରେ ବିଚାରପତି ଥିଲେ । ତାଙ୍କ ପିତା ରବି ଶଙ୍କର ଜଣେ ଭୂରତ୍ତବିଦ୍ ଥିଲେ ଓ ଆଇଆଇଟି ରୁର୍କିରେ ଜେଓଫିଜିକ୍ସ ଡିପାର୍ଟମେଣ୍ଟରେ ପ୍ରଫେସର ଓ ସମ୍ମାନନୀୟ ଅନ୍ତରୀକ୍ଷ ବୈଜ୍ଞାନିକ ଥିଲେ ଯିଏ ଲକ୍ଷ୍ନୌରେ ରିମୋଟ ସେନ୍ସିଙ୍ଗ ଆପ୍ଲିକେସନ କେନ୍ଦ୍ରର ସ୍ଥାପୟିତା ଥିଲେ ଓ ଗ୍ରାମୀଣ ବିକାଶ ନିମନ୍ତେ ବିଜ୍ଞାନ ଓ ଟେକନୋଲୋଜିରେ ଏକ ଦୂରଦ୍ରଷ୍ଟା ଥିଲେ । ତାଙ୍କ ମାତା ଜଣେ ଶିକ୍ଷିତା, ଶକ୍ତ ଓ ନମନୀୟ ମହିଳା ଥିଲେ ଯିଏ ତାଙ୍କ ପିଲାମାନଙ୍କୁ ଉଚ୍ଚକୋଟିର ସଂସ୍କାର ଦେଇଥିଲେ । ତାଙ୍କର ପିଲାଦିନ ଲକ୍ଷ୍ନୌରେ କଟିଥିଲା ଓ ତାଙ୍କ କର୍ମମୟ ଜୀବନରେ ଏହି ସ‌ହରର ପ୍ରଭାବ ପଡ଼ିଥିଲା । କାର୍ମେଲ ଓ ହୋଏର୍ନେର ସ୍କୁଲରେ ଶିକ୍ଷା ପରେ ଲକ୍ଷ୍ନୌ ବିଶ୍ୱବିଦ୍ୟାଳୟରେ ଉଚ୍ଚ ଶିକ୍ଷା ଲାଭ କରିଥିଲେ । ଲକ୍ଷ୍ନୌ ବିଶ୍ୱବିଦ୍ୟାଳୟରୁ ସେ ପରିବେଶ ବିଜ୍ଞାନରେ ଏମଏସସି ଡିଗ୍ରୀ ହାସଲ କରିଥିଲେ । ଉତ୍ତର ପ୍ରଦେଶର ସଙ୍ଗୀତ ନାଟକ ଏକାଡେମୀରେ ସେ କଥକ ନୃତ୍ୟର ବ୍ୟବସାୟୀକ ବିଭାଗରେ ଶିକ୍ଷା ଲାଭ କରିଥିଲେ । ଲକ୍ଷ୍ନୌ ଘରାନାରେ ପ୍ରଥମେ ସେ ଅର୍ଜୁନ ମିଶ୍ରାଙ୍କର ତ‌ତ୍ତ୍ୱାବଧାନରେ ଶିକ୍ଷା ଲାଭ କରିଥିଲେ । ପ୍ରତିମା ବେଦୀଙ୍କର ନୃତ୍ୟଗ୍ରାମରେ ସେ କଳାନିଧି ନାରାୟଣଙ୍କଠାରୁ ଅଭିନୟ ଶିକ୍ଷା ଲାଭ କରିଥିଲେ । ପଞ୍ଜାବୀ ସୁଫି ପରମ୍ପରାକୁ ବାବା ବୁଲ୍ଲେହ ଶାହଙ୍କ ଅବଦାନ‌କୁ ସେ ଗଭୀର ଭାବରେ ଅନୁଶୀଳନ କରିଥିଲେ । ମୌଲାନା ରୁମି ଓ ଅମିର ଖୁସ୍ରୁ ମଧ୍ୟ ତାଙ୍କୁ ପ୍ରଭାବିତ କରିଥିଲେ । କଥା ବା କାହାଣୀରୁ କଥକ ଶବ୍ଦ ସୃଷ୍ଟି ହୋଇଛି ଓ ମଞ୍ଜରୀ ସେହି କଥକ ନୃତ୍ୟର ସାର ମର୍ମରେ ନିଜକୁ ନିୟୋଜିତ କରିଛନ୍ତି । ନୃତ୍ୟ ନିର୍ଦ୍ଦଶନା ଅନୁସାରେ ଶାରୀରିକ ଭାଷାର ପ୍ରୟୋଗ ନ କରି ସେ ତାଙ୍କ ଶରୀରକୁ କଥାକାର ଭାବରେ ଗଢ଼ି ତୋଳନ୍ତି । ବୃତ୍ତି ଏକ କଥକ ନୃତ୍ୟାଙ୍ଗନା ଭାବରେ ମଞ୍ଜରୀ ତାଙ୍କର କର୍ମମୟ ଜୀବନ ଆରମ୍ଭ କରିଥିଲେ । ରାଜସ୍ଥାନ, କାଶ୍ମିର, ଅୱଧ, ପଞ୍ଜାବ, ତୁର୍କମେନିସ୍ଥାନ, ଇରାନ ଓ କ୍ରିଗିସ୍ଥାନ ଆଦି ଦେଶମାନଙ୍କର ସଙ୍ଗୀତକୁ ନେଇ ଏକ ଏକ୍ୟତାନ କରିବାକୁ ସେ ଚେଷ୍ଟା କରୁଛନ୍ତି । ସୁଫୀ ଧର୍ମ ପ୍ରତି ବିଶେଷ ଆକର୍ଷିତ ହୋଇ ତାଙ୍କର ନାଚରେ ଦୃଶ୍ୟମାନ ହେଉଥିବା ଶରୀର ଆନ୍ଦୋଳନରେ ପ୍ରାର୍ଥନା କରିବା ଭଳି ଦୃଶ୍ୟ ଦେଖେଇବାକୁ ଇଚ୍ଛା କରନ୍ତି । ଏହାକୁ ସୁଫୀ କଥକ ନାମ ଦିଆଯାଇଛି । ତାଜ ମହଲ ଓ ସିଡନୀର ଅପେରା ହାଉସ୍‌ରେ ନୃତ୍ୟ ପ୍ରଦର୍ଶନ କରିଛନ୍ତି । ଗୁଲଜାର ଲିଖିତ ଓ ବିଶାଲ ଭାରଦ୍ୱାଜ ନିର୍ଦ୍ଦେଶିତ  'ତେରେ ଇସ୍କ ମେଁ'  ଭିଡେଓ ସେ ପ୍ରସ୍ତୁତ କରିଛନ୍ତି । ବାଇଶଟି ଦେଶରେ ସେ ପ୍ରାୟ ୩୦୦ ନୃତ୍ୟ ବା କନସର୍ଟ ପ୍ରଦର୍ଶନ ସେ କରିଛନ୍ତି । ବିଗତ କୋଡ଼ିଏ ବର୍ଷ ମଧ୍ୟରେ ସେ ଫ୍ରାନ୍ସ, ଜର୍ମାନୀ, ପର୍ତ୍ତୁଗାଲ, ଅଷ୍ଟ୍ରିଆ, ସ୍ୱିଜରଲାଣ୍ଡ, ୟୁକେ ଓ ଆୟାରଲାଣ୍ଡ, ଆର୍ମେନିଆ, ଜର୍ଜିଆ, ଦୁବାଇ, ବାହାଇନ, ଅବୁଧବୀ, କାତାର, କୁଏତ, ସିଙ୍ଗାପୁର, ମାଲେସିଆ, ଶ୍ରୀ ଲଙ୍କା, ତୁର୍କମେନିସ୍ଥାନ, କିର୍ଗିଜସ୍ଥାନ, ଉଜବେକିସ୍ଥାନ, ତାଜିକିସ୍ଥାନ, ଅଷ୍ଟ୍ରେଲିଆ ଓ ଆମେରିକା ଇତ୍ୟାଦି ଦେଶମାନ ଭ୍ରମଣ କରି ତାଙ୍କର ନୃତ୍ୟ ପ୍ରଦର୍ଶନ କରିଛନ୍ତି ।
ପାଟେଲୋଫେମେରାଲ୍ ଯନ୍ତ୍ରଣା ସିଣ୍ଡ୍ରୋମ  , ଅନ୍ୟ ନାମ  'ରନର ଆଣ୍ଠୁ' , ନାମ ଦିଆଯାଏ ଯେତେବେଳେ ଫିମର ଓ ପାଟେଲା ମଧ୍ୟରେ ସମସ୍ୟା ହେତୁ ଆଣ୍ଠୁଗଣ୍ଠି ଯନ୍ତ୍ରଣା ହୁଏ  ଯନ୍ତ୍ରଣା ସାଧାରଣତଃ ଆଣ୍ଠୁର ସାମନା ଭାବରେ ଥାଏ ଏବଂ ଧୀରେ ଧୀରେ ଆସେ  ବସିବା, ଅତ୍ୟଧିକ ବ୍ୟବହାର କିମ୍ବା ପାହାଚ ଚଢ଼ିବା ଏବଂ ଓହ୍ଲେଇବାଦ୍ୱାରା ଯନ୍ତ୍ରଣା ଆହୁରି ଖରାପ ହୋଇପାରେ  ଏହାର ପ୍ରକୃତ କାରଣ ଅସ୍ପଷ୍ଟ ଥିବାବେଳେ ଅତ୍ୟଧିକ ବ୍ୟବହାର ହେତୁ ସୃଷ୍ଟି ହେଉଥିବା ବିଶ୍ୱାସ କରାଯାଏ  ଆଘାତ, ଅତ୍ୟଧିକ ତାଲିମ ଏବଂ ଏକ ଦୁର୍ବଳ କ୍ୱାଡ୍ରିସେପସ ମାଂସପେଶୀ ଯୋଗୁ ଏହି ରୋଗ ହୋଇପାରେ  ଦୌଡ଼ାଳିଙ୍କ ମଧ୍ୟରେ ଏହା ବିଶେଷ ଦେଖାଯାଏ  ଲକ୍ଷଣ ଏବଂ ପରୀକ୍ଷା ଉପରେ ଆଧାରିତ କରି ରୋଗ ନିର୍ଣ୍ଣୟ କରାଯାଏ  ଯଦି ପାଟେଲାକୁ ଫିମର ଦେହକୁ ଠେଲିଦେଲେ ଯନ୍ତ୍ରଣା ବଢ଼ିଯାଏ, ତେବେ ରୋଗ ନିର୍ଣ୍ଣୟ ହେବାର ସମ୍ଭାବନା ଅଧିକ  ଚିକିତ୍ସାରେ ସାଧାରଣତଃ ବିଶ୍ରାମ ଏବଂ ଶାରୀରିକ ଥେରାପି କରିବାକୁ ଉପଦେଶ ଦିଆଯାଏ  ଦୌଡ଼ାଳିମାନେ ଦୌଡ଼ିବା ବଦଳରେ ସାଇକେଲ ଚଲାଇବା କିମ୍ବା ପହଁରିବା ଭଳି କାର୍ଯ୍ୟକଳାପକୁ ପରିବର୍ତ୍ତନ କରିବାକୁ ପଡ଼ିପାରେ  ଯୋତାର ସୋଲ ପରିବର୍ତ୍ତନ କଲେ କିଛି ଲୋକଙ୍କୁ ସାହାଯ୍ୟ ହୋଇପାରେ  ଚିକିତ୍ସା ସତ୍ତ୍ୱେ ଲକ୍ଷଣ ବର୍ଷ ବର୍ଷ ଧରି ରହିପାରେ  ଆଣ୍ଠୁଗଣ୍ଠି ଯନ୍ତ୍ରଣା ହେବାର ସବୁଠାରୁ ସାଧାରଣ କାରଣ ପାଟେଲୋଫେମୋରାଲ ଯନ୍ତ୍ରଣା ସିଣ୍ଡ୍ରୋମ ଯାହା ଯୁବକ ବୟସ୍କ ମଧ୍ୟରୁ ୨୦%ରୁ ଅଧିକ ଲୋକଙ୍କୁ ପ୍ରଭାବିତ କରିଥାଏ  ଏହା ପୁରୁଷଙ୍କ ଅପେକ୍ଷା ମହିଳାମାନଙ୍କଠାରେ ପ୍ରାୟ ୨.୫ ଗୁଣ ଅଧିକ ହୋଇଥାଏ।
ଇତିହାସ ଓଡ଼ିଆ ନାଟକର ଅତୀତ ଖୁବ ସୁଦୀର୍ଘ । ଗଣନାଟ୍ୟ ଓ ଯାତ୍ରାର ପତନ ପରେ ଓଡ଼ିଶାର ନାଟ୍ୟ ଆନ୍ଦୋଳନରେ ଦେଖାଦେଇଥିଲା ଏକ ବିରାଟ ଅଭ୍ୟୁଦୟ । ରାସଦଳ ଛାଡି ଏହି ପରିବର୍ତ୍ତନ ଧାରାରେ ପୁରୋଧା ସାଜିଥିଲେ କାଳୀଚରଣ ପଟ୍ଟନାୟକ । ଗଢ଼ା ହେଲା ଓଡ଼ିଶା ଥିଏଟର୍ସ । ନିଜ ଦଳ ଲାଗି ୩ ପ୍ରକାର ନାଟକ ପ୍ରସ୍ତୁତ କଲେ କାଳୀବାବୁ । ତାହା ହେଲା -ପୌରାଣିକ ,ଐତିହାସିକ ଓ ସାମାଜିକ ନାଟକ । ପାଶ୍ଚାତ୍ୟ ଦେଶ ଗୁଡିକରେ ବାସ୍ତବବାଦର ପତନ ଘଟିସାରିଥିବା ବେଳେ କାଳୀଚରଣଙ୍କ ସାମାଜିକ ନାଟକରେ ଏହାର ପ୍ରତିଫଳନ ଦେଖିବାକୁ ମିଳିଥିଲା । ୧୯୪୪ ମସିହା । ଓଡ଼ିଆ ନାଟକ ଲାଗି ଥିଲା ବିତର୍କର ବର୍ଷ । କାଳୀବାବୁଙ୍କ ଭାତ ନାଟକର ପ୍ରତିଦ୍ୱନ୍ଦ୍ୱୀ ହୋଇ ଠିଆ ହେଲା ମନୋରଞ୍ଜନ ଦାସଙ୍କ ନାଟକ  ଯୌବନ  । ପରେ ପରେ ଗୋପାଳ ଛୋଟରାୟଙ୍କ  ଫେରିଆ , ଭଞ୍ଜ କିଶୋର ପଟ୍ଟନାୟକଙ୍କ  ବେନାମୀ  ଓ ରାମଚନ୍ଦ୍ର ମିଶ୍ରଙ୍କ  ମୂଲିଆ  ପରିବେଶିତ ହେଲା । ତେବେ ମନୋରଞ୍ଜନ ଦାସ ଏହି ଧାରାରୁ ହଟି ନୂଆ କିଛି ଚିନ୍ତା କରୁଥିଲେ । ଏହି ସମୟରେ ଗଢ଼ାହେଲା ୟୁନାଇଟେଡ ଆର୍ଟିଷ୍ଟ ସଂସ୍ଥା । ଗୋବିନ୍ଦ ତେଜ,ଶାରଦା ପ୍ରସନ୍ନ ରାୟ ଓ ନିତାଇ ପାଲିତଙ୍କ ଭଳି ବହୁ ଉଚ୍ଚ ଶିକ୍ଷିତ କଳାକାର ଏଥିରେ ସାମିଲ ହେଲେ । ମନୋରଞ୍ଜନ ବାସ୍ତବବାଦୀ ନାଟକରେ ବୌଦ୍ଧିକତା ଆଣିଥିବା ବେଳେ,ଅନ୍ୟପଟେ ସାମାଜିକ ନାଟକରୁ ଦୃଷ୍ଟି ଏଡାଇବାକୁ ଯାଇ ଲୋକଙ୍କ ରୁଚି ବଦଳାଇବାର ଚେଷ୍ଟା କରିଥିଲେ କାଳୀଚରଣ । ୧୯୪୪ରେ ସେ ପ୍ରସ୍ତୁତ କରିଥିଲେ ନାଟକ- ଚକ୍ରୀ । ୧୯୫୦ ମସିହା ସୁଦ୍ଧା ନବନାଟ୍ୟ ଆନ୍ଦୋଳନର ଧାରା ଖୁବ ଜୋରଦାର ହୋଇଥିଲା । ତେବେ ମନୋରଞ୍ଜନ ଦାସଙ୍କ ଅରଣ୍ୟ ଫସଲର ସଫଳତା ପରେ ଏକ ଭିନ୍ନ ଧରଣ ନାଟକର ଅବିର୍ଭାବ ଘଟିଥିଲା । ତାହା ହେଲା ଆବସର୍ଡ ଡ୍ରାମା ବା ଉଦ୍ଭଟ ନାଟକ । ଏହା ଦୂରେଇ ଯାଇଥିଲା ବାସ୍ତବବାଦଠାରୁ । ଆଧୁନିକତାର ଏକ ସ୍ପଷ୍ଟ ଲକ୍ଷଣ ପରିଲକ୍ଷିତ ହୋଇଥିଲା ଏଥିରେ । ଏହା ପରେ ଅନେକ ସୋପାନ । ଗୋଟିଏ ପରେ ଗୋଟିଏ ଅତିକ୍ରମ କରିଛି ଓଡ଼ିଆ ନାଟକ । ଷାଠିଏ ଓ ସତୁରୀ ଦଶକ ଥିଲା ଓଡ଼ିଆ ନାଟକ ପାଇଁ ସୁବର୍ଣ୍ଣଯୁଗ । ଏହି ସମୟରେ ଓଡ଼ିଆ ଥିଏଟର୍ସ, ଜନତା ରଙ୍ଗମଞ୍ଚ, ଅନ୍ନପୂର୍ଣ୍ଣା ରଙ୍ଗମଞ୍ଚ ଓ ଏକାମ୍ର ଥିଏଟର୍ସ ପ୍ରଭୃତି ନିୟମିତ ନାଟକ ଦେଖିବାର ମଞ୍ଚ ଥିଲା । ମାତ୍ର ପରବର୍ତ୍ତୀ ସମୟରେ ପରିଚାଳନାଗତ ତ୍ରୁଟି ଓ ସିନେମାର ପ୍ରଭାବ ରଂଗମଞ୍ଚର ଭିତ୍ତି ଦୋହଲାଇ ଦେଲା । ୧୯୭୫ ପରେ ଗ୍ରୁପ ଥିଏଟର ସବୁ ଗଢ଼ି ଉଠିଲା । ପୁଣି ସଙ୍ଗୀତ ମହାବିଦ୍ୟାଳୟ ପ୍ରତିଷ୍ଠା ହେଲାପରେ ସେଥିରୁ ତିଆରି ଓଡ଼ିଆ କଳାକାର ବହୁ ସାମାଜିକ ବାର୍ତ୍ତା ନେଇ ଲୋକଙ୍କ ପାଖରେ ପହଞ୍ଚିଲେ । ସୁତରାଂ ଏଇଠୁ ଆରମ୍ଭ ହୋଇଥିଲା ଅଙ୍ଗୀକାରବଦ୍ଧ ନାଟ୍ୟସଂସ୍ଥା । ଯଦିଓ ନାଟକ ପାଇଁ ଦୁର୍ଦ୍ଦିନର ସମୟ ଥିଲା ଅଶି ଦଶକ, ଏହି ସମୟରେ ନାଟକକୁ ନେଇ ବହୁ ପରୀକ୍ଷା ନୀରିକ୍ଷା ଚାଲିଥିଲା । ତେଣୁ ଏହା ଦୁର୍ବୋଧ୍ୟ ହୋଇପଡିଥିଲା ସାଧାରଣ ଲୋକଙ୍କ ପାଇଁ । ମାତ୍ର ପରବର୍ତ୍ତୀ ସମୟରେ ପରିସ୍ଥିତି ସୁଧୁରିଛି । ଓଡ଼ିଆ ନାଟକର ଆଙ୍ଗିକ ଅଭିବୃଦ୍ଧି ଘଟିଛି । ଏହାର ସଂଗୀତ, ନୃତ୍ୟ, ଲେଖା, ପରିବେଶ, ପରିଚ୍ଛଦ, ଆଲୋକ, ମଞ୍ଚସଜା ଓ ଦୃଶ୍ୟସଜ୍ଜା ସବୁଥିରେ ପରୀକ୍ଷା ନୀରିକ୍ଷା ଜାରି ରହିଛି । ନାଟକ ବଦଳାଇଛି ତାହାର ଚେହେରା । ସାମିଲ ହୋଇଛି ସମସାମୟିକ ଧାରାରେ । ନୂତନତ୍ୱର ଖୋଜ ପାଇଁ ପ୍ରଚେଷ୍ଟା ଚଳାଇଛି ଓଡ଼ିଆ ନାଟକ ।
ସତ୍ୟଭୂଷଣ ସାହୁ  (ଜନ୍ମ: ୨୨ ଜାନୁଆରୀ ୧୯୫୧) ଜଣେ ଓଡ଼ିଆ ରାଜନୀତିଜ୍ଞ  । ସେ ଓଡ଼ିଶା ବିଧାନ ସଭାରେ ଜଣେ ବିଧାୟକ ଭାବରେ ତିନି ଥର କାର୍ଯ୍ୟ କରିଛନ୍ତି । ୧୯୮୦, ୧୯୮୫ ଓ ୨୦୦୪ ମସିହାରେ ହୋଇଥିବା ଓଡ଼ିଶା ବିଧାନ ସଭା ନିର୍ବାଚନରେ ସେ ପଦ୍ମପୁର ବିଧାନ ସଭା ନିର୍ବାଚନ ମଣ୍ଡଳୀରୁ ଯଥାକ୍ରମେ ୮ମ, ୯ମ ଓ ୧୩ଶ ଓଡ଼ିଶା ବିଧାନ ସଭାକୁ ନିର୍ବାଚିତ ହୋଇଥିଲେ । ଜନ୍ମ, ପରିବାର ଓ ଶିକ୍ଷା ସତ୍ୟଭୂଷଣ ସାହୁ ୧୯୫୨ ମସିହାର ଜାନୁଆରୀ ୨୨ ତାରିଖରେ ଜନ୍ମଗ୍ରହଣ କରିଥିଲେ । ତାଙ୍କ ବାପାଙ୍କ ନାମ ବଟକୃଷ୍ଣ ସାହୁ ଓ ପତ୍ନୀଙ୍କ ନାମ ନଳିନୀ ସାହୁ। ରାଜନୈତିକ ଜୀବନ ସତ୍ୟଭୂଷଣ ସାହୁ ଓଡ଼ିଶା ରାଜନୀତିରେ ଭାରତୀୟ ଜାତୀୟ କଂଗ୍ରେସର କର୍ମୀ ଭାବରେ କାର୍ଯ୍ୟ କରୁଥିଲେ । ସେ ଓଡ଼ିଶା ବିଧାନ ସଭାରେ ଜଣେ ବିଧାୟକ ଭାବରେ ତିନି ଥର କାର୍ଯ୍ୟ କରିଛନ୍ତି ।
ଅରୁବ  ( - - ; ଛାଞ୍ଚ: - ) ନେଦରଲ୍ୟାଣ୍ଡ ରାଜ୍ୟସମୂହ ମଧ୍ୟରୁ ଅନ୍ୟତମ  । ଅରୁବ, କୁରକାଓ, ନେଦରଲ୍ୟାଣ୍ଡସ୍ ଓ ସିଣ୍ଟ ମାର୍ଟିନ୍ ରାଷ୍ଟ୍ର ଗୁଡ଼ିକ ମିଳିତ ଭାବେ ନେଦରଲ୍ୟାଣ୍ଡ ରାଜ୍ୟସମୂହ  ର ଗଠନ କରିଥାନ୍ତି ।
ମାର୍ଥା ଫେରେଲ ଜଣେ ସାମାଜିକ କାର୍ଯ୍ୟକର୍ତ୍ତା ଥିଲେ । ତାଙ୍କର କାମ ଯୋଗୁଁ ସେ ଖାଲି ଭାରତରେ ନୁହେଁ ବିଦେଶରେ ମଧ୍ୟ ପ୍ରସିଦ୍ଧ ଥିଲେ । ସେ ଭାରତରେ ମହିଳାଙ୍କ ଅଧିକାର, ଲିଙ୍ଗ ସମାନତା ଏବଂ ପୌଢ ଶିକ୍ଷା ପାଇଁ ବ‌ହୁତ କାମ କରିଥିଲେ । ୧୩ ମଇ ୨୦୧୫ରେ ଆଫଗାନିସ୍ତାନର କାବୁଲରେ ଗୋଟିଏ ଗେଷ୍ଟ ହାଉସରେ ହୋଇଥିବା ଆତଙ୍କବାଦୀ ଅକ୍ରମଣରେ ତାଙ୍କର ମୃତ୍ୟୁ ହୋଇଥିଲା । ସେ ସେହି ସମୟରେ କାବୁଲରେ ଆଗା ଖାନ ଫାଉଣ୍ତେସନରେ ଗୋଟିଏ ଲିଙ୍ଗ ପ୍ରସିକ୍ଷଣ କାର୍ଯ୍ୟକ୍ରମର ନେତୃତ୍ୱ କରୁଥିଲେ । ପ୍ରାରମ୍ଭ ଜୀବନ ଓ ଶିକ୍ଷା ମାର୍ଥା ଫେରେଲଙ୍କ ଜନ୍ମ ୫ ଜୁନ ୧୯୫୯ରେ ଲୋନା ଏବଂ ନୋଏଲ ଫେରେଲଙ୍କ ଘରେ, ଦିଲ୍ଲୀରେ ହୋଇଥିଲା । ସିଏ ଦିଲ୍ଲୀ ବିଶ୍ୱବିଦ୍ୟାଳୟରେ ଇଂରାଜୀ ସାହିତ୍ୟରେ ପାଠ ପଢ଼ିଥିଲେ ଏବଂ ଦିଲ୍ଲୀ ସ୍କୁଲ ଅଫ ସୋସିୟାଲ ୱାର୍କରୁ ସାମାଜିକ କାର୍ଯ୍ୟରେ ମାଷ୍ଟର କରିଥିଲେ । ସିଏ ଜାମିଆ ମିଲ୍ଲିୟା ଇସ୍ଲାମିଆରୁ ୨୦୧୩ରେ ପିଏଚଡ଼ି ପୂରା କରିଥିଲେ । ତାଙ୍କ ପିଏଚଡ଼ିର ବିଷୟ ଥିଲା ଲିଙ୍ଗିୟ ସମାନତା ଏବଂ ଯୌନ ଉତ୍ପିଡ଼ନ । କେରିୟର ସିଏ ଦିଲ୍ଲୀରେ ମହିଳା ସାକ୍ଷରତା ଏବଂ ସଶକ୍ତିକରଣ ପାଇଁ କାମ କରୁଥିବା ଗୋଟିଏ ଏନ‌ଜିଓ ଅଙ୍କୁରରେ ସାକ୍ଷରତା କାର୍ଯ୍ୟକତା ଭାବେ ୧୯୮୧ରୁ ନିଜ କେରିୟର ଆରମ୍ଭ କରିଥିଲେ । ସିଏ ବୟସ୍କ ଶିକ୍ଷା ପ୍ରତି ତାଙ୍କ ଧ୍ୟାନ କେନ୍ଦ୍ରିତ କରି, ଯେଉଁଠି ସିଏ ସ‌ହଭାଗୀ ଶିକ୍ଷଣ ପଦ୍ଧତିର ଅଭ୍ୟାସ ଆରମ୍ଭ କରିଥିଲେ । ତାଙ୍କ ଅନୁସାରେ ସ‌ହଭାଗୀ ଶିକ୍ଷଣ ଗୋଟିଏ ମୁଖ୍ୟ ଅଂଶ, ଏବଂ ସମସ୍ତଙ୍କୁ ନିଜ ଜୀବନରେ ଆପଣେଇବା ଦରକାର । ୧୯୯୧ରେ ମାର୍ଥା କ୍ରିଏଟିବ ଲରନିଙ୍ଗ ଫର ଚେଞ୍ଜ ନାମରେ ଗୋଟିଏ ସଂସ୍ଥା ଆରମ୍ଭ କରିଥିଲେ । ଏଥିରେ ମୁଖ୍ୟତଃ ସେ ଛାତ୍ର, ଶିକ୍ଷକମାନଙ୍କ ପାଇଁ ଶିକ୍ଷଣୀୟ ସାମଗ୍ରୀ ଉପଲବଧ୍ କରାଯାଉଥିଲା, ଯାହାଦ୍ୱାରା ଶିକ୍ଷା ଗୋଟିଏ ରଚନାତ୍ମକ ଭାବେ ପଢ଼ାଯାଇପାରିବ । ବ‌ହି ୨୦୧୪ ମସିହାରେ ତାଙ୍କର ପ୍ରଥମ ବ‌ହି ଏନ‌ଜେଣ୍ତରିଙ୍କ ଦ୍ ୱର୍କପ୍ଲେସ ଛପା ହୋଇଥିଲା, ଯାହାକି ଲିଙ୍ଗ ଭେଦଭାବ ଏବଂ ସଂଗଠନ ମାନଙ୍କରେ ଯୌନ ଉତ୍‌ପୀଡ଼ନ ରୋକଥାମ ବିଷୟରେ ଥିଲା । ତାଙ୍କର ଲିଖିତ ଅନ୍ୟ ବ‌ହିଗୁଡ଼ିକ ଯୌନ ଶିକ୍ଷା, ବ୍ୟବସାୟିକ ସ୍ୱାସ୍ଥ୍ୟ ଓ ସୁରକ୍ଷା, ଲିଙ୍ଗ ମୁଖ୍ୟଧାରା ଓ ମହିଳା ଶସକ୍ତିକରଣ ।
ଜାପାନ  ( , ନିପ୍ପୋଁ ବା ନିହୋଁ), ପୂର୍ବ ଏସିଆରେ ଅବସ୍ଥିତ ଏକ ଦ୍ୱୀପ ରାଷ୍ଟ୍ର  । ଏହାର ପଶ୍ଚିମରେ ଜାପାନ ସାଗର, ଓଖୋତ୍ସକ ସାଗରଠାରୁ ପୂର୍ବ ଚୀନ ସାଗର ଓ ତାଇୱାନ ପର୍ଯ୍ୟନ୍ତ ବ୍ଯାପ୍ତ ହୋଇ ରହିଛି । ପ୍ରଶାନ୍ତ ଅଗ୍ନିବଳୟର ଏକ ଅଂଶ, ଜାପାନ ୬,୮୫୨ଟି ଦ୍ୱୀପରେ ଗଢାହୋଇଛି ଯାହାର ପ୍ରାୟ ୩,୭୭,୯୭୫ ବର୍ଗ କି.ମି. କ୍ଷେତ୍ରଫଳ ରହିଛି; ଦେଶର ପାଞ୍ଚଟି ମୁଖ୍ଯ ଦ୍ୱୀପ ହେଲା, ଉତ୍ତରରୁ ଦକ୍ଷିଣକୁ କ୍ରମେ ହୋକାଇଦୋ, ହୋଁଶୁ, ଶିକୋକୁ, କ୍ଯୁଶୁ ଏବଂ ଓକିନାୱା । ଟୋକିଓ ଜାପାନର ରାଜଧାନୀ ଓ ବୃହତ୍ତମ ସହର । ଅନ୍ଯାନ୍ଯ ମୁଖ୍ଯ ସହରଗୁଡ଼ିକ ହେଲା; ୟୋକୋହାମା, ଓସାକା, ନାଗୋୟା, ସାପ୍ପୋରୋ, ଫୁକୁଓକା, କୋବେ ଓ କ୍ଯୋଟୋ ଇତ୍ୟାଦି । ଜାପାନ, ବିଶ୍ୱର ଏକାଦଶ ଜନବହୁଳ ଦେଶ ତଥା ଅଧିକ ଘନତ୍ୱ ବିଶିଷ୍ଟ ଏବଂ ଅଧିକ ସହରୀକୃତ ଦେଶମାନଙ୍କ ମଧ୍ଯରୁ ଅନ୍ଯତମ । ଦେଶର ତିନି-ଚତୁର୍ଥାଂଶ ଅଞ୍ଚଳ ପାର୍ବତ୍ଯାଞ୍ଚଳ ହୋଇଥିବାରୁ ପ୍ରାୟ ୧୨.୬୨ କୋଟି ଲୋକ ସଂକୀର୍ଣ୍ଣ ଉପକୂଳବର୍ତ୍ତୀ ସମତଳ ଅଞ୍ଚଳରେ ବାସକରନ୍ତି । ଜାପାନକୁ ୪୭ଟି ପ୍ରଶାସନିକ ରାଜ୍ଯରେ ବିଭକ୍ତ କରାଯାଇଛି । ଏହା ପାରମ୍ପରିକ ରୂପେ ଆଠଟି ଅଞ୍ଚଳରେ ଗଠିତ । ୩୭.୪ ନିୟୁତ ଲୋକଙ୍କ ସହ, ବୃହତ୍ତ୍ ଟୋକିଓ ଅଞ୍ଚଳ ବିଶ୍ୱର ସର୍ବାଧିକ ଜନସଂଖ୍ୟା ବିଶିଷ୍ଟ ମହାନଗର ଅଞ୍ଚଳ ।
ସବ୍ୟସାଚୀ ମହାପାତ୍ରଙ୍କ ନିର୍ଦ୍ଦେଶନାରେ ନିର୍ମିତ ଓଡ଼ିଆ ସିନେମା ବାହୁଡ଼ିବେ ମୋ ଜଗାବଳିଆ ୨୦୦୩ ମସିହାରେ ମୁକ୍ତିଲାଭ କରିଥିଲା ।
ଆରତୀ ଭୂୟାଁ ଓଡ଼ିଶାରେ ଜନ୍ମିତ ଜଣେ ଭାରତୀୟ ସମାଜସେବୀ । ସେ ମାତ୍ର ୨୭ ବର୍ଷ ବୟସରେ ଦେଶର ସର୍ବକନିଷ୍ଠା ସରପଞ୍ଚ ଭାବରେ ୨୦୧୨ ପଞ୍ଚାୟତ ନିର୍ବାଚନରେ ନିର୍ବାଚିତ ହୋଇଥିଲେ । ସେ ତାଙ୍କର ଚାକିରୀ ଜୀବନରୁ ଅବସର ନେଇ ସରପଞ୍ଚ ପଦ ପାଇଁ ନିର୍ବାଚନରେ ଛିଡ଼ା ହୋଇଥିଲେ । ତାଙ୍କ ଗାଆଁର ଶିକ୍ଷା ତ‌ଥା ଅନ୍ୟାନ୍ୟ ଉନ୍ନତି ପାଇଁ କାର୍ଯ୍ୟ କରିବା ଥିଲା ତାଙ୍କର ନିର୍ବାଚନର ପ୍ରତିଶ୍ରୁତି । ନିର୍ବାଚନରେ ଛିଡ଼ା ହେବା ଆଗରୁ ସେ ଆଇଡିବିଆଇ ବ୍ୟାଙ୍କରେ କାର୍ଯ୍ୟ କରୁଥିଲେ । ୨୦୧୪ ମସିହାରେ ଆମେରିକାରେ ଅନୁଷ୍ଠିତ ଏକ କାର୍ଯ୍ୟକ୍ରମରେ ସେ ଭାରତର ପ୍ରତିନିଧିତ୍ୱ କରିଥିଲେ । ଏହି ସମ୍ମିଳନୀରେ ସେ ୨୧ଟି ଦେଶର ଭିନ୍ନ ଭିନ୍ନ ପାର୍ଥୀ ଯୋଗ ଦେଇଥିଲେ । ଆମେରିକାରେ ଅନୁଷ୍ଠିତ ଏହି କାର୍ଯ୍ୟକ୍ରମରେ ପୂର୍ବରୁ ଭାରତ ପ୍ରଧାନମନ୍ତ୍ରୀ ଇନ୍ଦିରା ଗାନ୍ଧି, ମୋରାରଜୀ ଦେଶାଇ, ଅଟଳ ବିହାରୀ ବାଜପେୟୀ ଏବଂ ପୂର୍ବତନ ରାଷ୍ଟ୍ରପତି କେ. ଆର. ନାରାୟଣନ ଓ ପ୍ରତିଭା ପାଟିଲଙ୍କ ପରେ ୬ଷ୍ଠ ଭାରତୀୟ ଥିଲେ । ଜୀବନୀ ପ୍ରାରମ୍ଭିକ ଜୀବନ ଆରତୀ ଭୂୟାଁ ଗଞ୍ଜାମ ଜିଲ୍ଲାର ଢୁଙ୍କପଡ଼ାଠାରେ ଜନ୍ମଗ୍ରହଣ କରିଥିଲେ । ତାଙ୍କ ବାପା ଭାସ୍କର ଭୂୟାଁ ଜଣେ ଅବସରପ୍ରାପ୍ତ ପ୍ରଧାନ ଶିକ୍ଷକ ଏବଂ ମାଆ ରମାଦେବୀ ଥିଲେ ଜଣେ ଗୃହିଣୀ ଥିଲେ । ସେ ବ୍ରହ୍ମପୁର ବିଶ୍ୱବିଦ୍ୟାଳୟରୁ ଇତିହାସରେ ସ୍ନାତକ କରିବା ପରେ ଏମ୍.ବି.ଏ କରି ଆଇ.ଡି.ବି.ଆଇ. ବ୍ୟାଙ୍କରେ କାର୍ଯ୍ୟ କରିବା ଆରମ୍ଭ କରିଥିଲେ । ଆରତୀଙ୍କର ଅଜା-ଆଈ ସ୍ୱାଧୀନତା ସଂଗ୍ରାମରେ ଅଂଶଗ୍ରହଣ କରିଥିଲେ । ରାଜନୀତି ବ୍ୟାଙ୍କରେ ଚାକିରୀ କରିବାବେଳେ ସେ ତାଙ୍କର ଜନ୍ମଭୂମିକୁ ବୁଲିବାକୁ ଆସିଥିବା ବେଳେ ସେଠାକାର ପରିସ୍ଥିତି ବିଷୟରେ ଅବଗତ ହୋଇଥିଲେ । ଏହା ତାଙ୍କୁ ସମାଜସେବା ପ୍ରତି ଆଗ୍ରହୀ କରିଥିଲା । ଏହାପରେ ୨୦୧୨ ମସିହାରେ ପଞ୍ଚାୟତ ନିର୍ବାଚନ ପାଇଁ ସେଠାକାର ସ୍ଥାନୀୟ ଲୋକଙ୍କ ଅନୁରୋଧରେ ସେ ଜାନୁଆରୀ ମାସରେ ଚାକିରୀରୁ ଇସ୍ତଫା ଦେଇ ସରପଞ୍ଚ ପାର୍ଥୀ ଭାବରେ ନିର୍ବାଚନ ଲଢ଼ିଥିଲେ ଏବଂ ଦେଶର ସର୍ବକନିଷ୍ଠ ସରପଞ୍ଚ ଭାବରେ ସେ ଦାୟିତ୍ୱ ଗ୍ରହଣ କରିଥିଲେ । ନିର୍ବାଚନରେ ଜିତିବା ପରେ ସରପଞ୍ଚ ଭାବେ ସେ ସେଠାକାର ଶିକ୍ଷାର ବିକାଶ ପାଇଁ ଅଧିକ ଗୁରୁତ୍ୱ ଦେଇଥିଲେ । ସେହି ଅଞ୍ଚଳରେ ବନ୍ଦ ପ୍ରାୟ ଥିବା ହାଇସ୍କୁଲରେ ସେ ସେଠାକାର ତିନିଜଣ ଛାତ୍ରଙ୍କୁ ଶିକ୍ଷକ ଭାବରେ ନିଯୁକ୍ତି କରାଇ ପାଠପଢ଼ାରେ ବିକାଶ କରିବା ଦିଗରେ କାର୍ଯ୍ୟ ଆରମ୍ଭକରିଥିଲେ । ସେଠାକାର ଝିଅ ଓ ମ‌ହିଳାମାନଙ୍କୁ ସ୍ୱାକ୍ଷର କରାଇବା ପାଇଁ ସେ  "ଟିପ ନୁହେଁ ଦସ୍ତଖତ"  ନାମକ ଏକ ଅଭିଯାନ ଆରମ୍ଭ କରିଥିଲେ । ଏହି ଅଭିଯାନର ଫଳସ୍ୱରୂପ ୬ ମାସ ମଧ୍ୟରେ ୭୦୦ରୁ ଅଧିକ ମହିଳା ସାକ୍ଷର ହୋଇପାରିଥିଲେ । ସେ ଗାଆଁରୁ ଗାଆଁକୁ ସଂଯୋଗ କରୁଥିବା ରାସ୍ତା ନିର୍ମାଣ ପାଇଁ ପ୍ରଧାନମନ୍ତ୍ରୀ ଗ୍ରାମ ସଡ଼କ ଯୋଜନା ପାଣ୍ଠିରୁ ୭ କୋଟି ୪୨ ଲକ୍ଷ ଟଙ୍କାର ଅନୁଦାନ ଯୋଗାଡ଼ କରି ରାସ୍ତା ନିର୍ମାଣ କରାଇଥିଲେ । ଏହାପରେ ସେ ତାଙ୍କ ପଞ୍ଚାୟତରେ ୧,୫୦୦ରୁ ଉର୍ଦ୍ଧ୍ୱ ଶୌଚାଳୟ ନିର୍ମାଣ କରିଥିଲେ । ଏଥିରେ ମ‌ହିଳାମାନଙ୍କ ପାଇଁ ସ୍ୱତନ୍ତ୍ର ୧୨ଟି ଶୌଚାଳୟ ମଧ୍ୟ ଅନ୍ତର୍ଭୁକ୍ତ । ଏଥିସ‌ହିତ ମହିଳା ସଶକ୍ତିକରଣ ପାଇଁ ତାଙ୍କ ଉଦ୍ୟମରେ ଆରମ୍ଭ ହୋଇଥିବା କାର୍ଯ୍ୟକ୍ରମ ଯୋଗୁଁ ସେଠାକାର ମହିଳାମାନେ ଆତ୍ମନିର୍ଭରଶୀଳ ହୋଇପାରିଥିଲେ । ସରପଞ୍ଚ ଭାବରେ ତାଙ୍କର ୫ ବର୍ଷର କାର୍ଯ୍ୟକାଳ ପୂରଣ ହେବାପରେ ସେ ଆଉଥରେ ନିର୍ବାଚନ ଲଢ଼ିନଥିଲେ । ତାଙ୍କ ମତରେ ସେ କରିବାକୁ ଚାହୁଁଥିବା ଉନ୍ନତିମୂଳକ କାର୍ଯ୍ୟ ସେ କରିସାରିଥିବାରୁ ଅନ୍ୟ କେହି ସରପଞ୍ଚ ହେଲେ ଭଲ କାର୍ଯ୍ୟ ହେବ ।
ସାଗର ଦାସ,  (୧୯୪୦ - ୨୦୧୭; ସାଗର ଦାସ ଭାବରେ ଜଣା) ଜଣେ ଓଡ଼ିଆ କଥାଚିତ୍ର ଜଗତର ହାସ୍ୟ ଅଭିନେତା ଥିଲେ  । ସେ ୧୯୬୮ ମସିହାରେ ଓଡ଼ିଆ କଥାଚିତ୍ର ଅଭିନେତ୍ରୀ ଜରିଆରେ ଓଡ଼ିଆ କଥାଚିତ୍ର ଜଗତରେ ଅଭିନୟ ଆରମ୍ଭ କରିଥିଲେ । ଏହାପରେ ସେ ଅଦିନ ମେଘ, ଭାଇ ଭାଉଜ, କିଏ କାହାର ଆଦି କଥାଚିତ୍ରରେ ଅଭିନୟ କରିଥିଲେ । ତାଙ୍କ ଅଭିନୀତ ଶେଷ ଓଡ଼ିଆ କଥାଚିତ୍ର ଥିଲା ପଞ୍ଚୁ ପାଣ୍ଡବ । ସେ କେନ୍ଦ୍ର ସରକାରଙ୍କ ଅଧିନରେ ଥିବା  "ସଙ୍ଗ ଆଣ୍ଡ ଡ୍ୟାନ୍ସ" ରେ ଜଣେ ଅଭିନେତା ଭାବରେ ଚାକିରି କରି ୨୦୦୦ମସିହାରେ ଅବସର ନେଇଥିଲେ ।  'ଉଡ଼ି ଉଡ଼ି ଉଡ଼ି ଯାଏରେ ମୋର ଗୁଡ଼ି' ,  'ଅଳପ ହସରେ ଅନେକ ଆଶାର' ,  'ପରଦେଶୀ ବନ୍ଧୁ ତୁମେ' ,  'ସାବି ସାବି ତୁ ତ ମୋର ନାଲିପାନ ବିବି'  ଇତ୍ୟାଦି ଚଳଚ୍ଚିତ୍ର ସଙ୍ଗୀତରେ ତାଙ୍କର ଅଭିନୟ କୌଶଳ ଦେଖିବାକୁ ମିଳିଥିଲା । ପରିବାର ସାଗର ଦାସ ୧୯୪୦ ମସିହାରେ ଜନ୍ମଗ୍ରହଣ କରିଥିଲେ । ତାଙ୍କ ବାପା ପ୍ରଭାତ ଚନ୍ଦ୍ର ଦାସ ଭାରତ ସରକାରଙ୍କ ସଙ୍ଗୀତ ଓ ନାଟକ ବିଭାଗ କଳାକାର ଭାବରେ କାର୍ଯ୍ୟ କରୁଥିଲେ । ସାଗରଙ୍କର ପତ୍ନୀ ଥିଲେ ଜ୍ଞାନଦା । ଅଭିନୟ ଜୀବନ ସାଗର ଦାସ ୧୯୬୫ ମସିହାରେ ଓଡ଼ିଆ କଥାଚିତ୍ର ଅଭିନେତ୍ରୀ ଜରିଆରେ ଅଭିନୟ ଜଗତରେ ପ୍ରବେଶ କରିଥିଲେ । ଏହାପରେ ୧୯୬୭ ମସିହାରେ ଭାଇ ଭାଉଜ, ୧୯୬୮ରେ କିଏ କାହାର, ୧୯୭୦ ମସିହାରେ ଅଦିନ ମେଘ ଆଦି କଥାଚିତ୍ରରେ ଅଭିନୟ କରିଥିଲେ । ୧୯୮୯ ମସିହାରେ ଓଡ଼ିଆ କଥାଚିତ୍ର ପଞ୍ଚୁ ପାଣ୍ଡବ ଥିଲା ତାଙ୍କ ଅଭିନୀତ ଶେଷ ଓଡ଼ିଆ କଥାଚିତ୍ର ।
ସୋମଦତ୍ତା ସିହ୍ନା  (ଜନ୍ମ 1951 ମସିହା) ଭାରତର ଭାରତୀୟ ଶିକ୍ଷା ଓ ଗବେଷଣା ଅନୁଷ୍ଠାନ, ମୋହାଲିରେ ଜୀବ ବିଜ୍ଞାନ   ପ୍ରଫେସର ଅଛନ୍ତି  । ଗାଣିତିକ ଓ କମ୍ପ୍ୟୁଟେସନାଲ ବାୟୋଲୋଜି ଓ ଜଟିଳ ସିଷ୍ଟମ ତଥା ବାୟୋଲୋଜିକାଲ ସିଷ୍ଟମର ସ୍ପାସିୟୋଟେମ୍ପୋରାଲ ଅର୍ଗାନାଇଜେସନ ଉପରେ କାମ କରୁଛନ୍ତି । ସେ ଭାରତୀୟ ଜାତୀୟ ବିଜ୍ଞାନ ଏକାଡେମି, ଭାରତୀୟ ବିଜ୍ଞାନ ଏକାଡେମି ଓ ଜାତୀୟ ବିଜ୍ଞାନ ଏକାଡେମି ସଂସ୍ଥାମାନଙ୍କର ଫେଲୋ ଅଟନ୍ତି । ସେ ବିଶ୍ୱ ଭାରତୀ ୟୁନିଭରସିଟିରେ ବି.ଏସ. ସି. ଓ ଏମ. ଏସ.ସି. ପାସ କରି ଜବାହରଲାଲ ନେହୁରୁ ୟୁନିଭରସିଟିରେ ଏମ.ଫିଲ. ଓ ଥିଓରିଟିକାଲ ବାୟୋଲୋଜୀରେ ପି.ଏଚ.ଡି. କରିଥିଲେ । ସେ ୧୯୮୩ ମସିହାରୁ ହାଇଦରାବାଦର ସେଲ୍ୟୁଲାର ଓ ମାଲିକ୍ୟୁଲାର ବାୟୋଲୋଜି, ହାଇଦରାବାଦରେ ବୈଜ୍ଞାନିକ ଭାବେ କାମ କରିଥିଲେ । ଇଂରାଜୀ ଓ ବଙ୍ଗାଳୀ ଭାଷାରେ ଅନେକ ସନ୍ଦର୍ଭ ଲେଖିଛନ୍ତି ଓ ଏନ.ସି. ଇ.ଆର.ଟି.ର ବିଜ୍ଞାନ ସଂବନ୍ଧୀୟ ପତ୍ରିକାରେ ସହ ଲେଖିକା ଅଛନ୍ତି ।
ରତନଗଡ଼, ଚୁରୁ ଏକ ଭାରତୀୟ ପୌରପାଳିକା   ଅଟେ । ଏହା ରାଜସ୍ଥାନର ଚୁରୁ ଜିଲ୍ଲାରେ ଅବସ୍ଥିତ । ଭୌଗଳିକ ଅବସ୍ଥିତି ରତନଗଡ଼, ଚୁରୁ ୨୮.୦୭୫୫ ଉତ୍ତର ଅକ୍ଷାଂଶ ଓ ୭୪.୬୨୩୩ ପୂର୍ବ ଦ୍ରାଘିମାରେ ଅବସ୍ଥିତ । ସମୁଦ୍ର ପତନଠାରୁ ଏହା ୧୦୨୬ ଫୁଟ ଉଚ୍ଚତାରେ ରହିଛି । ଜନସଂଖ୍ୟା ଓ ସାକ୍ଷରତା ୨୦୦୧ ମସିହାର ଭାରତୀୟ ଜନଗଣନା ଅନୁସାରେ, ରତନଗଡ଼, ଚୁରୁ ସହରର ମୋଟ ଜନସଂଖ୍ୟା ୬୩୪୬୩ ଅଟେ । ସେଥି ମଧ୍ୟରୁ ୫୧.୩୩% ଜଣ ପରୁଷ ହୋଇଥିବା ବେଳେ ୪୮.୬୭% ଜଣ ନାରୀ ଅଟନ୍ତି । ରତନଗଡ଼, ଚୁରୁର ସାକ୍ଷରତା ହାର ୬୨.୭୨% ଅଟେ । ଏହା ଜାତୀୟ ହାରଠାରୁ ୨.୧୨% ପ୍ରତିଶତ ଅଧିକ ଅଟେ । ସେଥିରୁ ୩୭.୧୧% ପ୍ରତିଶତ ପୁରୁଷ ଓ ୨୫.୬୧% ନାରୀ ଅଟନ୍ତି । ୧୭.୨୫% ଲୋକ ସେଠାରେ ୬ ବର୍ଷ ବୟସରୁ କମ ବୟସ୍କ ଅଟନ୍ତି । ଭାଷା ହିନ୍ଦୀ ରତନଗଡ଼, ଚୁରୁର ସରକାରୀ ଭାଷା ଅଟେ ।
ସୋଟ୍ରୋଭିମାବ ହେଉଛି ଏକ ଔଷଧ, ବିକ୍ରୟ ନାମ ଜେଭୁଡି, ଯାହାକି କୋଭିଡ-୧୯ ରୋଗର ଚିକିତ୍ସା ପାଇଁ ବ୍ୟବହୃତ ହୁଏ, ଯେଉଁମାନଙ୍କ ପାଇଁ ସପ୍ଲିମେଣ୍ଟାରୀ ଅମ୍ଳଜାନର ଆବଶ୍ୟକତା ନାହିଁ କିନ୍ତୁ ଗୁରୁତର ରୋଗ ହେବାର ଆଶଙ୍କା ଅଧିକ ଥାଏ । ଏହି ଗୋଷ୍ଠୀରେ ଏହା ଡାକ୍ତରଖାନାର ଆବଶ୍ୟକତା ହ୍ରାସ କଲା  ଏହା ଓମିକ୍ରନ୍ ବିଏ.୨ ସବଭାରିଆଣ୍ଟ ପାଇଁ ପ୍ରଭାବଶାଳୀ ଦେଖାଯାଏ ନାହିଁ ଏବଂ ଏହା ଅଧାରୁ ଅଧିକ ମାମଲା ହୋଇଥିଲେ ସୁପାରିଶ କରାଯାଏ ନାହିଁ । ଏହା ଏକ ଶିରାରେ ଧୀରେ ଧୀରେ ଇଞ୍ଜେକ୍ସନ ଆକାରରେ ଦିଆଯାଏ । ଏହାର ସାଧାରଣ ପାର୍ଶ୍ୱ ପ୍ରତିକ୍ରିୟାରେ ଆନାଫାଇଲକ୍ସିସ୍ ସହିତ ଆଲର୍ଜି ପ୍ରତିକ୍ରିୟା ହୋଇପାରେ । ପ୍ରାୟ ୨,୦୦୦ ଲୋକଙ୍କ ମଧ୍ୟରୁ ଜଣକର ଆନାଫାଇଲକ୍ସିସ୍ ହୁଏ । ଗର୍ଭାବସ୍ଥାରେ କିମ୍ବା ସ୍ତନ୍ୟପାନରେ ସୁରକ୍ଷା ମିଳିବା ଅସ୍ପଷ୍ଟ ଅଟେ । ଏହା ଏକ ମୋନୋକ୍ଲୋନାଲ ଆଣ୍ଟିବଡି ଯାହା ଏସଏଆରଏସ-କୋଭି-୨ର ସ୍ପାଇକ୍ ପ୍ରୋଟିନ୍ ସହିତ ସଂଲଗ୍ନ ହେବାଦ୍ୱାରା ଶରୀରର କୋଷରେ ଭୂତାଣୁ ପ୍ରବେଶ କରିବାରେ ଅସମର୍ଥ ହୁଏ । ୨୦୨୧ ମସିହାରେ ୟୁରୋପରେ ଚିକିତ୍ସା କ୍ଷେତ୍ରରେ ବ୍ୟବହାର ପାଇଁ ସୋଟ୍ରୋଭିମାବ ଅନୁମୋଦିତ ହୋଇଥିଲା । ୨୦୨୧ ସୁଦ୍ଧା ଯୁକ୍ତରାଷ୍ଟ୍ରରେ ଏହାର ଜରୁରୀକାଳୀନ ବ୍ୟବହାର ପ୍ରାଧିକରଣ   ଅଛି । ଯୁକ୍ତରାଷ୍ଟ୍ର ଆମେରିକାରେ ଏହାର ଏକ ଡୋଜ ନିମନ୍ତେ ପ୍ରାୟ ୨,୧୦୦ ଡଲାର ଖର୍ଚ୍ଚ ହୋଇଥାଏ ।
ଟକ୍ସିକ ସକ୍ ସିଣ୍ଡ୍ରୋମ ଟକ୍ସିକ ସକ୍ ସିଣ୍ଡ୍ରୋମ ବା ଟିଏସଏସ  ( ବା ) ଅବସ୍ଥା ଜୀବାଣୁମାନଙ୍କର ବିଷାକ୍ତ ପଦାର୍ଥ ଯୋଗୁ ସଂଘଟିତ ହୁଏ  । ଜ୍ୱର , ରାସ , ଚର୍ମରୁ ଚୋପା ଛାଡ଼ିବା, ନିମ୍ନ ରକ୍ତଚାପ    । ଏହା ବ୍ୟତୀତ ଅନ୍ୟାନ୍ୟ ଅନ୍ତର୍ନିହିତ ରୋଗମାନଙ୍କର ଲକ୍ଷଣ ଯେପରିକି ମାସ୍ଟାଇଟିସ  , ଓଷ୍ଟିଓମାୟେଲାଇଟିସ  , ନେକ୍ରୋଟାଇଜିଙ୍ଗ ଫାସାଇଟିସ ବା ନିମୋନିଆ ଆଦି ଦେଖାଯାଇପାରେ । ସ୍ଟ୍ରେପ୍ଟୋକୋକସ ପାୟୋଜେନିସ   ବା ସ୍ଟାଫିଲୋକୋକସ ଅରିଅସ   ଇତ୍ୟାଦି ଜୀବାଣୁମାନଙ୍କ ଯୋଗୁ ଏହି ରୋଗ ହୁଏ । ସ୍ଟ୍ରେପ୍ଟୋକୋକାଲ ଟକ୍ସିକ ସକ୍ ସିଣ୍ଡ୍ରୋମ ରୋଗକୁ ଅନେକ ସମୟରେ ଟକ୍ସିକ ସକ୍‌-ଲାଇକ ସିଣ୍ଡ୍ରୋମ  ( ) କୁହାଯାଏ  । ବ୍ୟାପକ ସ୍ଟ୍ରେପ୍ଟୋକୋକାଲ ବ ସ୍ଥାନୀୟ ସ୍ଟାଫିଲୋକୋକାଲ ସଂକ୍ରମଣ ଯୋଗୁ ସୁପରଆଣ୍ଟିଜେନ   ପ୍ରସ୍ତୁତ ହେବା ଯୋଗୁ ଏହି ରୋଗର ଅନ୍ତର୍ନିହିତ କାରଣ ହୋଇଥାଏ । ଟାମ୍ପୋନ  , ପିଲାଙ୍କ ଚର୍ମରୋଗ ଇତ୍ୟାଦି ଏହି ରୋଗ ସଙ୍କଟ ସୃଷ୍ଟି କରିଥାଏ । ଲକ୍ଷଣ ଦେଖି ରୋଗ ନିର୍ଣ୍ଣୟ କରାଯାଇପାରେ । ଆଣ୍ଟିବାୟୋଟିକ  , ଆବସେସମାନଙ୍କର   ଉତ୍କୀର୍ଣ୍ଣ ଓ ନିଷ୍କାସନ ଓ  , ଇଣ୍ଟ୍ରାଭେନସ ଇମ୍ମୁନୋଗ୍ଲୋବ୍ୟୁଲିନ   ଇତ୍ୟାଦି ଉପଚାରଦ୍ୱାରା ଏହାର ଚିକିତ୍ସା କରାଯାଏ । ଅପରେଶନ କରି ସଂକ୍ରମିତ ଅଂଶଗୁଡ଼ିକ କାଢ଼ିଦେବାକୁ ଅନେକ କ‌ହୁଥିଲେ ମଧ୍ୟ ଏହାଦ୍ୱାରା କିଛି ଅଧିକ ଉପକାର ହେଉଥିବାର ପ୍ରମାଣ ମିଳିନାହିଁ । ଏହି ଡିବ୍ରାଇଡମେଣ୍ଟ   ଅପରେଶନ‌କୁ କିଛି ବିଳମ୍ବରେ କରିବାକୁ ଅନେକ ବ୍ୟକ୍ତି ମତ ଦିଅନ୍ତି । ସ୍ଟ୍ରେପ୍ଟୋକୋକାଲ ସଂକ୍ରମଣରେ ମୃତ୍ୟୁ ହାର ପ୍ରାୟ ୫୦% ହୋଇଥିବା ବେଳେ ସ୍ଟାଫିଲୋକୋକାଲ ସଂକ୍ରମଣରେ ଏହି ହାର ୫% ହୋଇଥାଏ । ଦୁଇ ଦିନ ମଧ୍ୟରେ ମୃତ୍ୟୁ ହୋଇପାରେ । ଯୁକ୍ତରାଷ୍ଟ୍ର ଆମେରିକାରେ ସ୍ଟ୍ରେପ୍ଟୋକୋକାଲ ଟିଏସଏସ ରୋଗ ପ୍ରତି ୧୦୦,୦୦୦ଲୋକରେ ୩ ଜଣକୁ ହୁଏ ଓ ସ୍ଟାଫିଲୋକୋକାଲ ଟିଏସଏସ ରୋଗ ପ୍ରତି ୧୦୦,୦୦୦ ଲୋକରେ ୦.୫ ଜଣକୁ ହୁଏ । ବିକଶିତ ପୃଥିବୀରେ   ସାଧାରଣତଃ ଏହି ରୋଗ ଅଧିକ ଦେଖାଯାଏ । ସନ ୧୯୨୭ରେ ଏହି ରୋଗ ବିଷୟ ପ୍ରଥମେ ବର୍ଣ୍ଣନା କରାଯାଇଥିଲା ।
ସମତା   : : [   ]  ଭାରତୀୟ ରାଜ୍ୟ ପଶ୍ଚିମ ବଙ୍ଗର ହୁଗୁଳି ଜିଲ୍ଲାର ରୂପନାରାୟଣ ନଦୀ ନିକଟରେ ଥିବା ଏକ ପଞ୍ଚାଯତ ସ୍ତରୀୟ ଗ୍ରାମ । ଇତିହାସ ବ୍ରିଟିଶ ରାଜ ସମୟରେ ଏହା ଏକ ପରିଚିତ ନାମ ଥିଲା । ଏଠାରେ ବ୍ରିଟିଶ ମାନଙ୍କ ଅଧୀନରେ ଜମିଦାର ରାଜୁତି କରୁଥିଲେ । ସ୍ୱାଧୀନତା ପରେ ଏହା ପଞ୍ଚାଯତ ଭାବେ ରହିଲା । ରୂପନାରାୟନ ନଦୀ ଅବବାହିକାର ଉର୍ବର ସମତଳ ଅଞ୍ଚଳରେ ଏହି ଗ୍ରାମ ଅବସ୍ଥିତ । ବର୍ତ୍ତମାନ ନଦୀ ଗତିପଥ ପରିବର୍ତନ କରି ଗ୍ରାମରୁ 0.62 କିଲୋମିଟର ଦୂର ଦେଇ ପ୍ରବାହିତ ହୁଏ । ସଂସ୍କୃତି ମୁଖ୍ଯତଃ ହିନ୍ଦୁ ରହୁଥିବା ଏହି ଗ୍ରାମରେ ସମସ୍ତ ପ୍ରକାର ହିନ୍ଦୁ ପର୍ବ ପାଳନ ହେଇଥାଏ । ବିଶେଷ କରି ଏଠାରେ ଜନ୍ମସ୍ଥାମୀ ବଡ ଉତଶାହ ସହ ପାଳିତ ହୁଏ । ଏଠାରେ ମଦନଗୋପାଳ ଜୀଉ ମନ୍ଦିର ରହିଛି, ଯାହା 17 ଶ ଶତାବ୍ଦୀର ନିର୍ମିତ । ଏହାକୁ ରାୟଚୌଧୁରୀ ଜମିଦାର ପରିବାର ନିର୍ମାଣ କରିଥିଲେ । ଏହି ମାଟିର ବରପୁତ୍ର ଶରତ ଚନ୍ଦ୍ରଙ୍କ ନାମରେ ଶରତ - ମେଳା ନାମକ ଏକ ମେଳା 1972 ମସିହାରୁ ପ୍ରତିବର୍ଷ ହେଇ ଆସୁଛି । ଜନସଂଖ୍ୟା 2011 ଜନଗଣନା ଅନୁସାରେ ସମତାର ଜନସଂଖ୍ୟା 1110 ଥିଲା । ଏହା ମଧ୍ୟରୁ ପୁରୁଷ ସଂଖ୍ୟା 581 ଓ ମହିଳା ସଂଖ୍ୟା 529 ରହିଥିଲା । 6 ବର୍ଷରୁ କମ ଆବାଡୀ 143 ରହିଥିବା ବେଳେ ଏହାର ସାକ୍ଷ୍ୟରତା ହାର 88.31 ଥିଲା , ଯାହା ସର୍ବଭାରତୀୟ ଓ ପଶ୍ଚିମ ବଙ୍ଗର ସାକ୍ଷ୍ୟରତା ହାରଠାରୁ ଅଧିକ ଥିଲା । ଏଠାରେ ସମୁଦାଯ 200 ପରିବାର ରହୁଥିବାର ହିସାବ କରାଯାଇଥିଲା । ଏଠାରେ ପୁରୁଷ ସାକ୍ଷ୍ୟରତା 92 %ରୁ ଉର୍ଦ୍ଧ ଥିବା ଉଲ୍ଲେଖନୀୟ । ଶିକ୍ଷା ଓ ଗମନାଗମନ ଏଠାରେ ହାଇ ସ୍କୁଲ ସ୍ତରୀୟ ଶିକ୍ଷା ଉପଲବ୍ଧ । ଏଠାରୁ ଛତ୍ରମାନେ ନିକଟବରତି ଅଞ୍ଚଳକୁ ଉଛ ଶିକ୍ଷା ପାଇଁ ଯାଇଥାନ୍ତି । ଏହି ଗ୍ରାମ ନିକଟରେ ଜାତୀୟ ରାଜପଥ 6 ଯାଇଥିବାରୁ ଯାତାୟତ ପାଇଁ ପର୍ଯ୍ୟାପ୍ତ ସୁବିଧା ରହିଛି । . ଶରତ ଚନ୍ଦ୍ର ଚଟ୍ଟୋପାଧ୍ୟାୟଙ୍କ ଗୃହ ଭାରତର ଜଣେ ଅତ୍ୟନ୍ତ ସ୍ୱନାମଧାନ୍ୟ ଉପନ୍ୟାସକାର ଓ କାହାଣୀକାର ଶରତଚନ୍ଦ୍ର ଚଟ୍ଟୋପାଧ୍ୟାୟଙ୍କ ଗୃହ ଏଇ ସମତାଠାରେ ଅବସ୍ଥିତ ଥିଲା । ସେ ହୁଗୁଳି ଜିଲ୍ଲାର ଦେବାନନ୍ଦପୁରଠାରେ ଦରିଦ୍ର ପରିବାରରେ ଜନ୍ମ ଗ୍ରହଣ କରିଥିଲେ ମଧ୍ୟ ପରବର୍ତୀ ଜୀବନ ଏହିଠାରେ ଆସି ସ୍ଥାୟୀ ଭାବରେ ରହିଥିଲେ । ତାଙ୍କ ଗୃହ ଏବେ  " ଶରତଚନ୍ଦ୍ର କୁଟୀର "  ନାମରେ ତାଙ୍କର ସ୍ମାରକୀ ଭାବେ ରହିଛି । ପୂର୍ବରୁ ରୂପନାରାୟଣ ନଦୀ ତାଙ୍କ କୁଟୀର ସମୀପ ଦେଇ ପ୍ରବାହିତ ହଉଥିଲା , କିନ୍ତୁ କାଳକ୍ରମେ ଏହି ନଦୀ ତାହାର ଗତିପଥ ପରିବର୍ତ୍ତନ କରି ଦୂରକୁ ଚାଲି ଯାଇଛି । ଶରତଚନ୍ଦ୍ର  "ଅଭାଗୀର ସ୍ୱର୍ଗ"  ।  "କମଲ ଲତା"  ,  "ଶେଷ ପ୍ରଶ୍ନ " ,  " ପଲ୍ଲି ସମାଜ "  ପରି ଅନେକ ବହୁଳ ଆଦୃତ ପୁସ୍ତକର ରଚୟିତା।
ଶଶିକାନ୍ତ ଭଞ୍ଜ  (ମୃତ୍ୟୁ: ୨୮ ମାର୍ଚ୍ଚ ୧୯୯୦) ଜଣେ ଓଡ଼ିଆ ରାଜନୀତିଜ୍ଞ ଥିଲେ  । ଓଡ଼ିଶା ବିଧାନ ସଭାରେ ସେ ଜଣେ ବିଧାୟକ ଭାବରେ କାର୍ଯ୍ୟ କରିଥିଲେ । ୧୯୫୨ ମସିହାର ୧ମ ଓଡ଼ିଶା ବିଧାନ ସଭା ନିର୍ବାଚନରେ ସେ ଭୋଗରାଇ ବିଧାନ ସଭା ନିର୍ବାଚନ ମଣ୍ଡଳୀରୁ ୧ମ ଓଡ଼ିଶା ବିଧାନ ସଭାକୁ ନିର୍ବାଚିତ ହୋଇଥିଲେ । ରାଜନୈତିକ ଜୀବନ ଶଶିକାନ୍ତ ୧୯୫୨ ମସିହାର ୧ମ ଓଡ଼ିଶା ବିଧାନ ସଭା ନିର୍ବାଚନରେ ଭୋଗରାଇ ବିଧାନ ସଭା ନିର୍ବାଚନ ମଣ୍ଡଳୀରୁ ସ୍ୱାଧୀନ ପ୍ରାର୍ଥୀ ଭାବରେ ନିର୍ବାଚନ ଲଢ଼ିଥିଲେ । ଏହି ନିର୍ବାଚନରେ ସେ ବିଜୟୀ ହୋଇ ୧ମ ଓଡ଼ିଶା ବିଧାନ ସଭାକୁ ନିର୍ବାଚିତ ହୋଇଥିଲେ । ଏହି ବିଧାନ ସଭାରେ ସେ ୧୯୫୨ ମସିହାରୁ ୧୯୫୭ ମସିହାରେ ବିଧାନ ସଭାର କାର୍ଯ୍ୟକାଳ ଶେଷ ହେବାଯାଏଁ କାର୍ଯ୍ୟ କରିଥିଲେ ।
ଶୋରାପୁର ଏକ ଭାରତୀୟ ସହର ଅଟେ । ଏହା କର୍ଣ୍ଣାଟକର ଗୁଲ୍ବର୍ଗ ଜିଲ୍ଲାରେ ଅବସ୍ଥିତ । ଭୌଗଳିକ ଅବସ୍ଥିତି ଶୋରାପୁର ୧୬.୫୨୧୦ ଉତ୍ତର ଅକ୍ଷାଂଶ ଓ ୭୬.୭୫୭୪ ପୂର୍ବ ଦ୍ରାଘିମାରେ ଅବସ୍ଥିତ । ସମୁଦ୍ର ପତନଠାରୁ ଏହା ୧୬୬୯ ଫୁଟ ଉଚ୍ଚତାରେ ରହିଛି । ଜନସଂଖ୍ୟା ଓ ସାକ୍ଷରତା ୨୦୦୧ ମସିହାର ଭାରତୀୟ ଜନଗଣନା ଅନୁସାରେ, ଶୋରାପୁର ସହରର ମୋଟ ଜନସଂଖ୍ୟା ୪୩୫୯୧ ଅଟେ । ସେଥି ମଧ୍ୟରୁ ୫୦.୭୭% ଜଣ ପରୁଷ ହୋଇଥିବା ବେଳେ ୪୯.୨୩% ଜଣ ନାରୀ ଅଟନ୍ତି । ଶୋରାପୁରର ସାକ୍ଷରତା ହାର ୫୫.୩୧% ଅଟେ । ଏହା ଜାତୀୟ ହାରଠାରୁ ୯.୫୩% ପ୍ରତିଶତ କମ ଅଟେ । ସେଥିରୁ ୩୨.୮୦% ପ୍ରତିଶତ ପୁରୁଷ ଓ ୨୨.୫୨% ନାରୀ ଅଟନ୍ତି । ୧୫.୯୪% ଲୋକ ସେଠାରେ ୬ ବର୍ଷ ବୟସରୁ କମ ବୟସ୍କ ଅଟନ୍ତି । ଭାଷା କନ୍ନଡ ଶୋରାପୁରର ସରକାରୀ ଭାଷା ଅଟେ ।
ଆବେମାସିକ୍ଲିବ, ଅନ୍ୟମାନଙ୍କ ମଧ୍ୟରେ ଏକ ବେପାର ନାମ ଭର୍ଜେନିଓ, ଏକ ଔଷଧ ଯାହା ସ୍ତନ କର୍କଟ ରୋଗର ଚିକିତ୍ସା ପାଇଁ ବ୍ୟବହୃତ ହୁଏ । ନିର୍ଦ୍ଦିଷ୍ଟ ଭାବରେ ଏହା ଅଗ୍ରଣୀ ରୋଗଗୁଡ଼ିକ ପାଇଁ ବ୍ୟବହୃତ ହୁଏ ଯାହା ଏଚ ଆର   ପଜିଟିଭ୍ କିନ୍ତୁ ଏଚ ଇ ଆର୨  ( 2) ପାଇଁ ଦିଆଯାଏ  । ଏହା ପାଟିରେ ଦିଆଯାଏ । ସାଧାରଣ ପାର୍ଶ୍ୱ ପ୍ରତିକ୍ରିୟାରେ ତରଳ ଝାଡ଼ା, ସ୍ୱଳ୍ପ ଶ୍ୱେତ ରକ୍ତ କଣିକା, ବାନ୍ତି, ସଂକ୍ରମଣ, ଥକାପଣ, କେଶ ଝଡ଼ିବା ଏବଂ କମ୍ ପ୍ଲାଲେଟ୍ ହୋଇପାରେ । ଅନ୍ୟାନ୍ୟ ପାର୍ଶ୍ୱ ପ୍ରତିକ୍ରିୟାରେ ନିମୋନିଆ, ଯକୃତ ସମସ୍ୟା ଏବଂ ରକ୍ତ ଜମାଟ ବାନ୍ଧିପାରେ । ଗର୍ଭାବସ୍ଥାରେ ବ୍ୟବହାର କଲେ ଶିଶୁର କ୍ଷତି କରିପାରେ । ଏହା ଏକ ସିଡିକେ୪  ( 4) ଇନହିବିଟର ଏବଂ ସିଡିକେ୪ ଓ ସିଡିକେ୬  ( 6)ର କାର୍ଯ୍ୟକଳାପକୁ ଅବରୋଧ କରିଥାଏ  । ୨୦୧୭ରେ ଆମେରିକାରେ ଏବଂ ୨୦୧୮ରେ ୟୁରୋପରେ ଡାକ୍ତରୀ ବ୍ୟବହାର ପାଇଁ ଆବେମାସିକ୍ଲିବ ଅନୁମୋଦିତ ହୋଇଥିଲା। ଯୁକ୍ତରାଜ୍ୟରେ ୪ ସପ୍ତାହର ଔଷଧ ମୂଲ୍ୟ ୨୦୨୧ରେ ୨୯୫୦ ପାଉଣ୍ଡ ଥିଲା । ଯୁକ୍ତରାଷ୍ଟ୍ରରେ ଏହାର ମୂଲ୍ୟ ୧୩,୭୦୦ ଡଲାର ଥିଲା ।
ଇରୋଡ ଏକ ଭାରତୀୟ ସହର ପଞ୍ଚାୟତ   ଅଟେ । ଏହା ତାମିଲନାଡୁର ଏରୋଦେ ଜିଲ୍ଲାରେ ଅବସ୍ଥିତ । ଭୌଗଳିକ ଅବସ୍ଥିତି ଇରୋଡ ୧୧.୩୪୧୮ ଉତ୍ତର ଅକ୍ଷାଂଶ ଓ ୭୭.୭୨୭୮ ପୂର୍ବ ଦ୍ରାଘିମାରେ ଅବସ୍ଥିତ । ସମୁଦ୍ର ପତନଠାରୁ ଏହା ୮୩୦ ଫୁଟ ଉଚ୍ଚତାରେ ରହିଛି । ଜନସଂଖ୍ୟା ଓ ସାକ୍ଷରତା ୨୦୦୧ ମସିହାର ଭାରତୀୟ ଜନଗଣନା ଅନୁସାରେ, ଇରୋଡ ସହରର ମୋଟ ଜନସଂଖ୍ୟା ୮୯୯୧ ଅଟେ । ସେଥି ମଧ୍ୟରୁ ୫୧.୨୮% ଜଣ ପରୁଷ ହୋଇଥିବା ବେଳେ ୪୮.୭୨% ଜଣ ନାରୀ ଅଟନ୍ତି । ଇରୋଡର ସାକ୍ଷରତା ହାର ୫୪.୧୪% ଅଟେ । ଏହା ଜାତୀୟ ହାରଠାରୁ ୧୦.୭୦% ପ୍ରତିଶତ ଅଧିକ ଅଟେ । ସେଥିରୁ ୩୨.୩୮% ପ୍ରତିଶତ ପୁରୁଷ ଓ ୨୧.୭୭% ନାରୀ ଅଟନ୍ତି । ୯.୮୪% ଲୋକ ସେଠାରେ ୬ ବର୍ଷ ବୟସରୁ କମ ବୟସ୍କ ଅଟନ୍ତି । ଭାଷା ତାମିଲ ଇରୋଡର ସରକାରୀ ଭାଷା ଅଟେ ।
ମଞ୍ଚେରିଅଲ୍ ଏକ ଭାରତୀୟ ପୌରପାଳିକା   ଅଟେ । ଏହା ଆନ୍ଧ୍ର ପ୍ରଦେଶର ଆଦିଲବଦ୍ ଜିଲ୍ଲାରେ ଅବସ୍ଥିତ । ଜନସଂଖ୍ୟା ଓ ସାକ୍ଷରତା ୨୦୦୧ ମସିହାର ଭାରତୀୟ ଜନଗଣନା ଅନୁସାରେ, ମଞ୍ଚେରିଅଲ୍ ସହରର ମୋଟ ଜନସଂଖ୍ୟା ୭୦୨୩୧ ଅଟେ । ସେଥି ମଧ୍ୟରୁ ୫୦.୮୧% ଜଣ ପରୁଷ ହୋଇଥିବା ବେଳେ ୪୯.୧୯% ଜଣ ନାରୀ ଅଟନ୍ତି । ମଞ୍ଚେରିଅଲ୍ର ସାକ୍ଷରତା ହାର ୬୪.୭୨% ଅଟେ । ଏହା ଜାତୀୟ ହାରଠାରୁ ୦.୧୨% ପ୍ରତିଶତ କମ ଅଟେ । ସେଥିରୁ ୩୬.୫୩% ପ୍ରତିଶତ ପୁରୁଷ ଓ ୨୮.୧୯% ନାରୀ ଅଟନ୍ତି । ୧୨.୮୩% ଲୋକ ସେଠାରେ ୬ ବର୍ଷ ବୟସରୁ କମ ବୟସ୍କ ଅଟନ୍ତି । ଭାଷା ତେଲୁଗୁ ମଞ୍ଚେରିଅଲ୍ର ସରକାରୀ ଭାଷା ଅଟେ ।
ଚନ୍ଦ୍ରାଣି ମୁର୍ମୁ  (ଜନ୍ମ ୧୬ ଜୁନ, ୧୯୯୩) ହେଉଛନ୍ତି ଜଣେ ଭାରତୀୟ ରାଜନୀତିଜ୍ଞ ଏବଂ ସମାଜସେବୀ  । ୨୦୧୯ ଭାରତୀୟ ସାଧାରଣ ନିର୍ବାଚନରେ ସେ ବିଜୁ ଜନତା ଦଳ ପକ୍ଷରୁ କେନ୍ଦୁଝରରୁ ଛିଡ଼ା ହୋଇଥିଲେ । ଏହି ନିର୍ବାଚନରେ ସେ ନିକଟତମ ପ୍ରତିଦ୍ୱନ୍ଦୀ ଭାରତୀୟ ଜନତା ପାର୍ଟିର ଦୁଇ ଥର ସଂସଦର ସଦସ୍ୟ ଥିବା, ଅନନ୍ତ ନାୟକଙ୍କୁ ୬୬,୨୦୩ ଖଣ୍ଡ ଭୋଟରେ ପରାସ୍ତ କରି ୧୭ଶ ଲୋକ ସଭାକୁ ନିର୍ବାଚିତ ହୋଇଥିଲେ । ଏହି ବିଜୟ ସହ ସେ ଲୋକ ସଭାର ସର୍ବକନିଷ୍ଠ ସଦସ୍ୟା ହୋଇଛନ୍ତି । ଜିତିବା ଅବସରରେ ତାଙ୍କୁ ୨୫ ବର୍ଷ ୧୧ ମାସ ଏବଂ ୯ ଦିନ ହୋଇଥିଲା । ଏହା ପୂର୍ବରୁ ୧୬ଶ ଲୋକ ସଭାରେ ହରିୟାଣାର ହିସାର ଲୋକ ସଭା ଆସନରୁ ଜନନାୟକ ଜନତା ପାର୍ଟିର ପ୍ରତିଷ୍ଠାତା ଦୁଷ୍ୟନ୍ତ ଚୌଟାଲା ଏହି କୀର୍ତ୍ତିମାନରେ ଥିଲେ । ଶିକ୍ଷା ଏବଂ ବ୍ୟକ୍ତିଗତ ଜୀବନ ଚନ୍ଦ୍ରାଣି, ଶିକ୍ଷା ଓ ଅନୁସନ୍ଧାନ ବିଶ୍ୱବିଦ୍ୟାଳୟର ଆଇଟିଇଆର  (ଇନଷ୍ଟିଚ୍ୟୁଟ ଅଫ ଟେକନିକାଲ ଏଡୁକେସନ ଆଣ୍ଡ ରିସର୍ଚ୍ଚ) ମହାବିଦ୍ୟାଳୟରୁ ବି.ଟେକ ମେକାନିକାଲ ଇଂଜିନିୟରିଂ ବିଭାଗରେ ୨୦୧୭ ମସିହାରେ ଉତ୍ତୀର୍ଣ୍ଣ ହୋଇଥିଲେ  । ଏହାପରେ ପ୍ରତିଯୋଗିତାମୂଳକ ପରୀକ୍ଷାଗୁଡ଼ିକ ପାଇଁ ସେ ପ୍ରସ୍ତୁତ ହେଉଥିଲେ । ରାଜନୈତିକ ଜୀବନ ପରିବାର ପ୍ରତିପୋଷଣ ପାଇଁ ସରକାରୀ ଚାକିରୀ ଖୋଜୁଥିବା ଅବସରରେ ତାଙ୍କର ମାମୁଁ, ଅବସରପ୍ରାପ୍ତ ସରକାରୀ କର୍ମଚାରୀ ଏବଂ ସମାଜସେବୀ, ହରମୋହନ ସୋରେନ ତାଙ୍କୁ ବିଜେଡି ଟିକଟରୁ କେନ୍ଦୁଝରରୁ ଲଢ଼ିବା ପାଇଁ ଉତ୍ସାହିତ କରିଥିଲେ । ଅପ୍ରେଲ ୨, ୨୦୧୯ରେ ସର୍ବସାଧାରଣରେ ତାଙ୍କୁ ବିଜେଡି ତରଫରୁ ଲୋକ ସଭା ପ୍ରାର୍ଥୀ ଭାବେ ଘୋଷଣା କରାଯାଇଥିଲା । ମଇ ୨୩ରେ ସେ ନିକଟତମ ପ୍ରତିଦ୍ୱନ୍ଦୀ ଭାରତୀୟ ଜନତା ପାର୍ଟିର ଅନନ୍ତ ନାୟକଙ୍କୁ ୬୬,୨୦୩ ଖଣ୍ଡ ଭୋଟରେ ପରାସ୍ତ କରି ୧୭ଶ ଲୋକ ସଭାକୁ ନିର୍ବାଚିତ ହୋଇଥିଲେ ।
ହିମାଂଶୁ ଶେଖର ମେହେର  (ଜନ୍ମ: ୨୭ ଅଗଷ୍ଟ ୧୯୫୬) ଜଣେ ଓଡ଼ିଆ ରାଜନୀତିଜ୍ଞ  । ସେ ଓଡ଼ିଶା ବିଧାନ ସଭାରେ ଜଣେ ବିଧାୟକ ଭାବରେ ତିନି ଥର କାର୍ଯ୍ୟ କରିଛନ୍ତି । ୧୯୯୮ ମସିହାରେ ଜୁନାଗଡ଼ ବିଧାନ ସଭା ନିର୍ବାଚନ ମଣ୍ଡଳୀରୁ ହୋଇଥିବା ଉପ-ନିର୍ବାଚନରେ ସେ ୧୧ଶ ଓଡ଼ିଶା ବିଧାନ ସଭାକୁ ନିର୍ବାଚିତ ହୋଇଥିଲେ । ଏହାପରେ ୨୦୦୦ ଓ ୨୦୦୪ ମସିହାରେ ହୋଇଥିବା ଓଡ଼ିଶା ବିଧାନ ସଭା ନିର୍ବାଚନରେ ସେ ଜୁନାଗଡ଼ ବିଧାନ ସଭା ନିର୍ବାଚନ ମଣ୍ଡଳୀରୁ ଯଥାକ୍ରମେ ୧୨ଶ ଓ ୧୩ଶ ଓଡ଼ିଶା ବିଧାନ ସଭାକୁ ନିର୍ବାଚିତ ହୋଇଥିଲେ । ଜନ୍ମ, ପରିବାର ଓ ଶିକ୍ଷା ହିମାଂଶୁ ଶେଖର ମେହେର ୧୯୫୬ ମସିହାର ଅଗଷ୍ଟ ୨୭ ତାରିଖରେ ଜନ୍ମଗ୍ରହଣ କରିଥିଲେ । ତାଙ୍କ ବାପାଙ୍କ ନାମ ଲମ୍ବୋଦର ମେହେର ଓ ପତ୍ନୀଙ୍କ ନାମ ରତ୍ନ ପ୍ରଭା ମେହେର । ରାଜନୈତିକ ଜୀବନ ହିମାଂଶୁ ଶେଖର ମେହେର ଓଡ଼ିଶା ରାଜନୀତିରେ ଭାରତୀୟ ଜନତା ପାର୍ଟିର କର୍ମୀ ଭାବରେ କାର୍ଯ୍ୟ କରୁଛନ୍ତି । ସେ ଓଡ଼ିଶା ବିଧାନ ସଭାର ଜଣେ ବିଧାୟକ ଭାବରେ ତିନି ଥର କାର୍ଯ୍ୟ କରିଛନ୍ତି । ୨୦୦୨ ମସିହାରୁ ୨୦୦୪ ମସିହା ପର୍ଯ୍ୟନ୍ତ ସେ ଓଡ଼ିଶା ବିଧାନ ସଭାରେ ମନ୍ତ୍ରୀ ଭାବରେ କାର୍ଯ୍ୟ କରିଛନ୍ତି ।
ଗୋବିନ୍ଦ ଭକ୍ତରଞ୍ଜନ ପୋଦ୍ଦାର  (୯ ସେପ୍ଟେମ୍ବର ୧୯୯୧) ଜଣେ ଭାରତୀୟ କ୍ରିକେଟ ଖେଳାଳି  । ପୋଦ୍ଦାର ହେଉଛନ୍ତି ଡାହାଣହାତୀ ବ୍ୟଟ୍ସମ୍ୟାନ ଓ କାମଚଳା ଅଫ ବ୍ରେକ ବୋଲର । ଓଡ଼ିଶା ପାଇଁ ସେ ରଣଜୀ ଖେଳନ୍ତି । ଚଳିତ ସିଜିନରେ ସେ ବିଦର୍ଭ ଓ ମହାରାଷ୍ଟ୍ର ବିପକ୍ଷରେ ୨ଟି ଶତକ ଅର୍ଜନ କରିଥିଲେ । ପୋଦ୍ଦାର ତାଙ୍କର ପଦାର୍ପଣ ମ୍ୟାଚରେ ବରୋଦା ବିପକ୍ଷରେ ଶତକ ହାସଲ କରିଥିଲେ । ବର୍ତ୍ତମାନ ସେ ଓଡ଼ିଶା ରଣଜୀ ଦଳର ଉପଧିନାୟକ ଅଛନ୍ତି ।
ଶୈଳେନ୍ଦ୍ର ନାରାୟଣ ଭଞ୍ଜ ଦେଓ  (ମୃତ୍ୟୁ: ୧୯ ଜୁଲାଇ ୧୯୮୨) ଜଣେ ଓଡ଼ିଆ ରାଜନୀତିଜ୍ଞ ଥିଲେ  । ସେ ଓଡ଼ିଶା ରାଜନୀତିରେ ଭାରତୀୟ ଜାତୀୟ କଂଗ୍ରେସର କର୍ମକର୍ତ୍ତା ଭାବରେ ସକ୍ରିୟ ଥିଲେ । ଶୈଳେନ୍ଦ୍ର ଓଡ଼ିଶା ବିଧାନ ସଭାରେ ଜଣେ ବିଧାୟକ ଭାବରେ ସ୍ୱାଧୀନତା ପୂର୍ବରୁ ଏବଂ ପରେ କାର୍ଯ୍ୟ କରିଥିଲେ । ୧୯୪୬ ମସିହାରେ ଶୈଳେନ୍ଦ୍ର ସ୍ୱାଧୀନତା ପୂର୍ବରୁ ୨ୟ ଓଡ଼ିଶା ବିଧାନ ସଭାକୁ ନିର୍ବାଚିତ ହୋଇଥିଲେ । ୧୯୫୨, ୧୯୫୭, ୧୯୬୧ ଓ ୧୯୬୭ ମସିହାରେ ଓଡ଼ିଶାରେ ହୋଇଥିବା ବିଧାନ ସଭା ନିର୍ବାଚନରେ ସେ ଆଳି ଓ ରାଜନଗର ବିଧାନ ସଭା ନିର୍ବାଚନ ମଣ୍ଡଳୀରୁ ଯଥାକ୍ରମେ ୧ମ, ୨ୟ, ୩ୟ ଓ ୪ର୍ଥ ଓଡ଼ିଶା ବିଧାନ ସଭାକୁ ନିର୍ବାଚିତ ହୋଇଥିଲେ । ଜନ୍ମ, ପରିବାର ଓ ଶିକ୍ଷା ଶୈଳେନ୍ଦ୍ର ନାରାୟଣ ଭଞ୍ଜ ଦେଓଙ୍କ ବାପାଙ୍କ ନାମ ରାଜେନ୍ଦ୍ର ନାରାୟଣ ଭଞ୍ଜ ଦେଓ ଏବଂ ପତ୍ନୀଙ୍କ ନାମ ଏମ୍. ଏନ୍. ଦେବୀ । ଶୈଳେନ୍ଦ୍ରଙ୍କର ଶିକ୍ଷାଗତ ଯୋଗ୍ୟତା କଳାରେ ସ୍ନାତକ । ରାଜନୈତିକ ଜୀବନ ଶୈଳେନ୍ଦ୍ର ନାରାୟଣ ଭଞ୍ଜ ଦେଓ ଓଡ଼ିଶା ରାଜନୀତିରେ ଭାରତୀୟ ଜାତୀୟ କଂଗ୍ରେସର କର୍ମକର୍ତ୍ତା ଭାବରେ କାର୍ଯ୍ୟ କରୁଥିଲେ । ସେ ଓଡ଼ିଶା ବିଧାନ ସଭାରେ ଜଣେ ବିଧାୟକ ଭାବରେ ସ୍ୱାଧୀନତା ପୂର୍ବରୁ ଏବଂ ପରେ ୫ଥର କାର୍ଯ୍ୟ କରିଥିଲେ । ମୃତ୍ୟୁ ଶୈଳେନ୍ଦ୍ର ନାରାୟଣ ଭଞ୍ଜ ଦେଓ ୧୯୮୨ ମସିହାର ଜୁଲାଇ ୧୯ ତାରିଖରେ ମୃତ୍ୟୁବରଣ କରିଥିଲେ ।
କୃଷ୍ଣମୋହନ ମହାନ୍ତି  (୧୫ ଅଗଷ୍ଟ ୧୯୧୯ - ୧୯ ଜୁଲାଇ ୨୦୧୩), ଜଣେ ଓଡ଼ିଆ ସାହିତ୍ୟିକ ତଥା ଅନୁବାଦକ  । ଇଂରାଜୀ, ବଙ୍ଗଳା ଭାଷା ସାହିତ୍ୟରୁ ଅନୁବାଦିତ ତାଙ୍କର ଆଠଟି ପୁସ୍ତକ ପ୍ରକାଶିତ ହୋଇଛି । ୧୯୪୩ ମସିହାରେ ତାଙ୍କଦ୍ୱାରା ଅନୁବାଦିତ ଆନ୍ଥୋନୀ ହଫଙ୍କ ପୁସ୍ତକ,  'ଜେଣ୍ଡାର ବନ୍ଦୀ'  ତାଙ୍କୁ ଅପାର ସଫଳତା ଆଣିଦେଇଥିଲା । ୨୦୧୨ ଅଗଷ୍ଟ ୧୫ ତାରିଖ ଦିନ, ତାଙ୍କର  'ଦଶଟି ବିଦେଶୀ ଗଳ୍ପ'  ଲୋକାର୍ପିତ ହୋଇଥିଲା । ଶ୍ରୀ ମହାନ୍ତି, ପ୍ରଥମେ  'ବୋର୍ଡ ଅଫ ରେଭେନ୍ୟୁ'  ଓ ପରେ ଓଡ଼ିଶା ପ୍ରଶାସନିକ ସେବାରେ କାମ କରିଥିଲେ । ୨୦୧୩ ମସିହା, ଜୁଲାଇ ୧୯ ତାରଖ, ବାହୁଡ଼ା ଦିନ ମହାନ୍ତି ମୃତ୍ୟୁବରଣ କରିଥିଲେ ।
ନିଜାଟିଡାଇନ, ଆକ୍ସିଡ୍ ଏହାର ଏକ ବିକ୍ରୟ ନାମ, ହେଉଛି ଅମ୍ଳ ରୋଗ ଏବଂ ଗ୍ୟାଷ୍ଟ୍ରୋଏସୋଫେଜିଆଲ ରିଫ୍ଲକ୍ସ ରୋଗର ଚିକିତ୍ସା ପାଇଁ ବ୍ୟବହୃତ ଏକ ଔଷଧ । ରୋଗ ଉପଶମ ହେବାକୁ ୪ରୁ ୧୨ ସପ୍ତାହ ଲାଗିପାରେ । ଏହା ପାଟିରେ ଦିଆଯାଏ । ସାଧାରଣ ପାର୍ଶ୍ୱ ପ୍ରତିକ୍ରିୟାରେ ମୁଣ୍ଡବିନ୍ଧା ଏବଂ ମୁଣ୍ଡ ବୁଲାଇବା ଅନ୍ତର୍ଭୁକ୍ତ । ଅନ୍ୟ ପାର୍ଶ୍ୱ ପ୍ରତିକ୍ରିୟାରେ ନିମୋନିଆ ହୋଇପାରେ । ଗର୍ଭାବସ୍ଥାରେ କୌଣସି କ୍ଷତି ହେବା ଦେଖାଯାଇ ନାହିଁ, କିନ୍ତୁ ଏହିପରି ବ୍ୟବହାର ଭଲ ଭାବରେ ଅଧ୍ୟୟନ କରାଯାଇ ନାହିଁ । ସ୍ତନ୍ୟପାନ ନିରାପଦ ଦେଖାଯିବା ବେଳେ ବ୍ୟବହାର କରନ୍ତୁ । ଏହା ଏକ ହିଷ୍ଟାମାଇନ୍ ଏଚ<  " " >୨</ > ରିସେପ୍ଟର ଆଣ୍ଟାଗୋନିଷ୍ଟ ଯାହା ପାକସ୍ଥଳୀର ଅମ୍ଳ ଉତ୍ପାଦନକୁ ପ୍ରତିରୋଧ କରିଥାଏ । ୧୯୮୦ରେ ନିଜାଟିଡାଇନ ପ୍ୟାଟେଣ୍ଟ୍ ହୋଇଥିଲା ଏବଂ ୧୯୮୭ରେ ଚିକିତ୍ସା କ୍ଷେତ୍ରରେ ବ୍ୟବହାର ପାଇଁ ଅନୁମୋଦିତ ହୋଇଥିଲା । ଏହା ୧୯୮୮ରେ ଯୁକ୍ତରାଷ୍ଟ୍ରରେ ଅନୁମୋଦିତ ହୋଇଥିଲା ଏହା ଏକ ଜେନେରିକ୍ ଔଷଧ ଏବଂ କାଉଣ୍ଟର ଉପରେ ଉପଲବ୍ଧ । ଯୁକ୍ତରାଜ୍ୟରେ ଏକ ମାସର ଔଷଧ ଖର୍ଚ୍ଚ ୨୦୨୧ ସୁଦ୍ଧା ପ୍ରାୟ ୧୮ ପାଉଣ୍ଡ ଥିଲା । ଯୁକ୍ତରାଷ୍ଟ୍ରରେ ଏହାର ମୂଲ୍ୟ ପ୍ରାୟ ୨୦ ଡଲାର ।
ଭାଲିଆପଦର ଓଡ଼ିଶାର ରାୟଗଡ଼ା ଜିଲ୍ଲାରେ ଅବସ୍ଥିତ ଏକ ଗ୍ରାମ । ଅଦିବାସୀ ଅଧ୍ୟୁଷିତ ଏହି ଗ୍ରାମ ପ୍ରାକୃତିକ ସୌନ୍ଦର୍ଯ୍ୟରେ ଭରପୂର । ଭୂଗୋଳ ଗାଆଁଟି ରାୟଗଡ଼ା ଜିଲ୍ଲା ଏବଂ କଳାହାଣ୍ଡି ଜିଲ୍ଲାର ସୀମାରେ ଅବସ୍ଥିତ । ମୁନିଗୁଡା ବ୍ଲକ ଅଧିନସ୍ଥ ଏହି ଗ୍ରାମ ଭାଲିଆପଦରର ଭୌଗୋଳିକ ଅବସ୍ଥାନ ହେଉଛି ୧୯  ୩୭  ୨୫ , ୮୩  ୨୯  ୪୫  । ବ୍ଳକ ମୁଖ୍ୟାଳୟ ମୁନିଗୁଡାଠାରୁ ୫ କି.ମି. ଦୂର ଏବଂ ଜିଲ୍ଲା ମୁଖ୍ୟାଳୟ ରାୟଗଡ଼ାଠାରୁ ଏହା 75 କି.ମି. ଦୂରରେ ରହିଛି । ୨୦୧୧ ଜନଗଣନା ଅନୁଯାୟୀ ୧୩୮ ଘର ସଂଖ୍ୟା ବିଶିଷ୍ଟ ଏହି ଗ୍ରାମର ଜନସଂଖ୍ୟା ୬୦୬ । ନିକଟତମ ରେଳଷ୍ଟେସନ ମୁନିଗୁଡା ଏବଂ ଏହାର ନିକଟତମ ବିମାନ ବନ୍ଦର ହେଉଛି ଜୟପୁର । ଏଠାକାର ପ୍ରଚଳିତ ଭାଷା ହେଉଛି ଓଡ଼ିଆ ଏବଂ ତେଲୁଗୁ । ପର୍ଯ୍ୟଟନ ବଣ, ଜଙ୍ଗଲ ଏହାର ପ୍ରାକୃତିକ ଶୋଭା ପରିପୂର୍ଣ ଅଟେ ।
'ଷଷ୍ଠୀ'  ଚନ୍ଦ୍ରପକ୍ଷର ଷଷ୍ଠ ଦିବସ । ଚନ୍ଦ୍ରଙ୍କର ହ୍ରାସ ଓ ବୃଦ୍ଧିଜନିତ ଷଷ୍ଠ କଳାଯୁକ୍ତ ତିଥି । ପଞ୍ଚମୀର ପରବର୍ତ୍ତୀ ଓ ସପ୍ତମୀର ପୂର୍ବବର୍ତ୍ତୀ ତିଥି । କୃଷ୍ଣପକ୍ଷର ଷଷ୍ଠୀକୁ କୃଷ୍ଣା ଷଷ୍ଠୀ ଓ ଶୁକ୍ଳପକ୍ଷର ଷଷ୍ଠୀକୁ ଶୁକ୍ଳା ଷଷ୍ଠୀ କୁହାଯାଇଥାଏ । ସାଧାରଣତଃ କୃଷ୍ଣପକ୍ଷର ତିଥିମାନଙ୍କରେ ବ୍ରତ ଓ ପୂଜା ଆଦିର ବିଧାନ ନାହିଁ ଶୁକ୍ଳ ଷଷ୍ଠୀରେ ବ୍ରତ, ପୂଜା ଓ ଉପବାସାଦି ବିଧେୟ । ପର୍ବପର୍ବାଣି ବୈଶାଖ ଶୁକ୍ଳ ଷଷ୍ଠୀ: ଚାନ୍ଦନୀ ଷଷ୍ଠୀ । ଜ୍ୟୈଷ୍ଠ ଶୁକ୍ଳ ଷଷ୍ଠୀ: ଆରଣ୍ୟ ଷଷ୍ଠୀ; ବଙ୍ଗଦେଶରେ ଏ ଷଷ୍ଠୀର ନାମ  'ଜାମାଇ ଷଷ୍ଠୀ'  ଶୀତଳ ଷଷ୍ଠୀ: ଶିବ ଓ ପାର୍ବତୀଙ୍କ ବିବାହ ଉତ୍ସବ । ଆଷାଢ଼ ଶୁକ୍ଳ ଷଷ୍ଠୀ: କାର୍ଦ୍ଦମୀ ଷଷ୍ଠୀ । ଶ୍ରାବଣ ଷଷ୍ଠୀ: ଲୁଣ୍ଠନା ଷଷ୍ଠୀ । ଭାଦ୍ରବ ଶୁକ୍ଳ ଷଷ୍ଠୀ: ମନ୍ଥନ ଷଷ୍ଠୀ/ ଚପେଟା ଷଷ୍ଠୀ; ଷଠି ଓଷା  ଷଷ୍ଠୀ ଦେବୀଙ୍କପୂଜା  । ଆଶ୍ୱିନ କୃଷ୍ଣ ଷଷ୍ଠୀ: ଘାଟ ଷଷ୍ଠୀ   ଗଜ ପୂଜା । ଆଶ୍ୱିନ ଶୁକ୍ଳ ଷଷ୍ଠୀ: ଦୂର୍ଗା ଷଷ୍ଠୀ   ଦୂର୍ଗାଙ୍କର ଶାରଦୀୟା ମହାପୂଜାର ଅଧିବାସ । କାର୍ତ୍ତିକ ଶୁକ୍ଳ ଷଷ୍ଠୀ: ନାଡ଼ୀ ଷଷ୍ଠୀ   ସ୍କନ୍ଧ ପୂଜା, ଛଠ ପୂଜା । ମାର୍ଗଶୀର ଶୁକ୍ଳ ଷଷ୍ଠୀ: ମୂଳକ ଷଷ୍ଠୀ/ ପ୍ରାବରଣ ଷଷ୍ଠୀ/ ଓଢ଼ଣ ଷଷ୍ଠୀ/ ଗୁହ ଷଷ୍ଠୀ । ଏହି ଦିନଠାରୁ ଶ୍ରୀମନ୍ଦିରରେ ଘୋଡ଼ ବା ଶୀତବସ୍ତ୍ର ଲାଗି ଆରମ୍ଭ ହୁଏ । ପୌଷ ଶୁକ୍ଳ ଷଷ୍ଠୀ: ଅନ୍ନ ଷଷ୍ଠୀ   ଲକ୍ଷ୍ମୀ ପୂଜା । ମାଘ ଶୁକ୍ଳ ଷଷ୍ଠୀ: ଶୀତଳା ଷଷ୍ଠୀ । ଚୈତ୍ର ଶୁକ୍ଳ ଷଷ୍ଠୀ: ଅଶୋକ ଷଷ୍ଠୀ/ ବାସନ୍ତୀ ଷଷ୍ଠୀ/ ସ୍କନ୍ଧ ଷଷ୍ଠୀ   କାର୍ତ୍ତିକେୟ ପୂଜା ଓ ଉପବାସ । ମତାନ୍ତରେ ଫାଲ୍ଗୁନ କୃଷ୍ଣ ଷଷ୍ଠୀକୁ ସ୍କନ୍ଧ ଷଷ୍ଠୀ ବୋଲାଯାଏ । ଷଷ୍ଠୀରେ ଦେହରେ ତୈଳ ଲଗାଇବା ନିଷିଦ୍ଧ; ଷଷ୍ଠୀରେ ଯାତ୍ରା କଲେ ଲୋକ ବ୍ୟାଧିଯୁକ୍ତ ହୁଏ ଷଷ୍ଠୀ ତିଥିରେ ଜାତ ବ୍ୟକ୍ତି ବିଦ୍ୱାନ୍, ବରିଷ୍ଠ, ଚତୁର, ସୁକୀର୍ତ୍ତି, ପ୍ରଲମ୍ବାହୁ, ବ୍ରଣକୀର୍ଣ୍ଣ ଗାତ୍ର, ସତ୍ୟପ୍ରତିଷ୍ଠ, ଧନପୁତ୍ରଯୁକ୍ତ ଓ ଚିରାୟୁ ହୁଅନ୍ତି ।
ପ୍ରଦୀପ ବଳ ସାମନ୍ତ ଜଣେ ଓଡ଼ିଆ ରାଜନୀତିଜ୍ଞ । ସେ ଓଡ଼ିଶା ବିଧାନ ସଭାରେ ଜଣେ ବିଧାୟକ ଭାବରେ କାର୍ଯ୍ୟ କରୁଛନ୍ତି । ୨୦୨୪ ମସିହାରେ ଓଡ଼ିଶାରେ ହୋଇଥିବା ବିଧାନ ସଭା ନିର୍ବାଚନରେ ସେ ୧୭ଶ ଓଡ଼ିଶା ବିଧାନ ସଭାକୁ ନିର୍ବାଚିତ ହୋଇଥିଲେ । ରାଜନୈତିକ ଜୀବନ ସେ ଓଡ଼ିଶା ରାଜନୀତିରେ ଭାରତୀୟ ଜନତା ପାର୍ଟିର କର୍ମୀ ଭାବରେ ସକ୍ରିୟ ଅଛନ୍ତି । ୨୦୨୪ ମସିହାରେ ହୋଇଥିବା ଓଡ଼ିଶା ବିଧାନ ସଭା ନିର୍ବାଚନରେ, ସେ ବିଜେପିର ପ୍ରାର୍ଥୀ ଭାବରେ ସୁକିନ୍ଦା ବିଧାନ ସଭା ନିର୍ବାଚନ ମଣ୍ଡଳୀରୁ ନିର୍ବାଚନ ଲଢ଼ିଥିଲେ । ଏହି ନିର୍ବାଚନରେ, ସେ ସମୁଦାୟ ୮୬,୭୩୩ ଖଣ୍ଡ ଭୋଟ୍ ପାଇଥିଲେ ଏବଂ ତାଙ୍କର ନିକଟତମ ପ୍ରତିଦ୍ୱନ୍ଦୀ ବିଜୁ ଜନତା ଦଳର ପାର୍ଥୀ ପ୍ରୀତିରଞ୍ଜନ ଘଡ଼ାଇଙ୍କୁ ୯,୫୭୭ ଖଣ୍ଡ ଭୋଟ୍‌ରେ ପରାସ୍ତ କରି ୧୭ଶ ଓଡ଼ିଶା ବିଧାନ ସଭାକୁ ନିର୍ବାଚିତ ହୋଇଥିଲେ ।
ବାଇମୁଣ୍ଡି  (ପ୍ରକୃତ ନାମ: ବାଇଧର ମୁଣ୍ଡି) ଉତ୍କଳର  (ଆଧୁନିକ ଓଡ଼ିଶାର କଟକ ଜିଲ୍ଲାର) ବିଡ଼ାନାସି ଗ୍ରାମର ଜଣେ ପଥର କାରିଗର ଥିଲେ  । ସେ ରାଜା ମର୍କତ କେଶରୀଙ୍କ ନିର୍ଦ୍ଦେଶରେ କାଠଯୋଡ଼ି ଚାରିପଟେ ପଥର ବନ୍ଧ ନିର୍ମାଣରେ ମୁଖ୍ୟ ଭୂମିକା ନିଭାଇଥିଲେ । ଜୀବନୀ ପ୍ରାରମ୍ଭିକ ଜୀବନ କଟକ ଚାରିପଟେ ଉଚ୍ଚ ପଥରବନ୍ଧଟିଏ ଗଢ଼ାଗଲେ ବନ୍ୟା ବିପଦକୁ ଟାଳିହେବ ବୋଲି ସେ ପ୍ରଥମେ ଚିନ୍ତା କରିଥିଲେ । ନିର୍ମାଣ ଖର୍ଚ୍ଚ ତୁଲାଇବା ନିମନ୍ତେ ସେ ନିଜ ରୋଜଗାରର କିଛି ଅଂଶ ପ୍ରତିଦିନ ସଞ୍ଚୟ କରି ରଖୁଥିଲେ । ଏହି ଭିତରେ ତାଙ୍କ ବୟସର ଅର୍ଦ୍ଧାଂଶ ବିତିଯାଇଥିଲା । ରାଜା ମର୍କତ କେଶରୀ ନଗର ପରିକ୍ରମା କରୁଥିବା ବେଳେ ପ୍ରୌଢ଼ ବାଇମୁଣ୍ଡି ନିଜ ପଇସା ମୁଣି ଧରି ରାଜାଙ୍କ ପାଖରେ ପହଞ୍ଚି ତାଙ୍କୁ ନିଜର ଯୋଜନା ବିଷୟରେ ଜଣାଇଥିଲେ । ରାଜା, ବାଇମୁଣ୍ଡିଙ୍କ ଚିନ୍ତାଧାରାଦ୍ୱାରା ପ୍ରଭାବିତ ହୋଇ ପଥର ବନ୍ଧର ନିର୍ମାଣ କାର୍ଯ୍ୟ ଆରମ୍ଭ କରିଥିଲେ । ପରେ ମରହଟ୍ଟା ଓ ଇଂରେଜମାନେ ଏହି ପଥର ବନ୍ଧକୁ ଅଧିକ ଉଚ୍ଚ କରାଇଥିଲେ ।
ମଲ୍ଟିପ୍ଲ ମାୟେଲୋମା  (ଇଂରାଜୀ ଭାଷାରେ , ବା ), ଏକ କର୍କଟ ରୋଗ ଯାହା ଆଣ୍ଟିବଡି   ପ୍ରସ୍ତୁତ କରୁଥିବା ଶ୍ୱେତ ରକ୍ତକଣିକା   ଦଳର ପ୍ଲାଜମା ସେଲକୁ   ଆକ୍ରମଣ କରେ  । ଆରମ୍ଭରୁ କୌଣସି ଲକ୍ଷଣ ନ ଥାଏ । ଅଗ୍ରଗତି ହୋଇଗଲେ ହାଡ଼ ଯନ୍ତ୍ରଣା  , ରକ୍ତସ୍ରାବ ଓ ଆନିମିଆ ଲକ୍ଷଣମାନ ପ୍ରକାଶ ପାଏ । ରୋଗ ଜଟିଳ ହେଲେ ଆମିଲଏଡୋସିସ   ରୋଗ ହୁଏ । ମଲ୍ଟିପ୍ଲ ମାୟେଲୋମା ରୋଗର କାରଣ ଅଦ୍ୟାବଧି ଅଜ୍ଞାତ ଅଛି । ମଦ୍ୟପାନ ଓ ମୋଟାପଣ ଏହି ରୋଗର ସଙ୍କଟ କାରକ । ଏ ରୋଗର ଅନ୍ତର୍ନିହିତ କାର୍ଯ୍ୟବିଧିରୁ ଜଣାଯାଏ ଯେ ଏ ରୋଗର ଅସାଧାରଣ ପ୍ଲାଜମା ସେଲ ଏକ ପ୍ରକାର ଅସାଧାରଣ ଆଣ୍ଟିବଡି ମାୟେଲୋମା ପ୍ରୋଟିନ ତିଆରି କରନ୍ତି ଯାହା ବୃକ୍‌କ ସମସ୍ୟା ଓ ଗାଢ଼ ରକ୍ତ    ତିଆରି କରେ । ଅସ୍ଥି ମଜ୍ଜାରେ ବା କୋମଳ ତନ୍ତୁରେ ଏହି ପ୍ଲାଜମା ସେଲ ଏକ ଗୋଟାଳି   ତିଆରି କରିପାରନ୍ତି । ଗୋଟିଏ ଗୋଟାଳି ଥିଲେ ତାହାକୁ ପ୍ଲାଜମାସାଇଟୋମା   କୁହାଯାଏ ଓ ଏକାଧିକ ଥିଲେ ମଲ୍ଟିପ୍ଲ ମାୟେଲୋମା କୁହାଯାଏ । ପରିସ୍ରା ବା ରକ୍ତ ପରୀକ୍ଷାରେ ଅସାଧାରଣ ଆଣ୍ଟିବଡି ମିଳିଲେ, ଅସ୍ଥିମଜ୍ଜା ବାୟୋପ୍ସିରେ   କର୍କଟ ପ୍ଲାଜମା ସେଲ ମିଳିଲେ ଓ ମେଡିକାଲ ଇମେଜିଙ୍ଗ   ସାହାଯ୍ୟରେ ଏହି ରୋଗ ନିର୍ଣ୍ଣୟ କରାଯାଏ । ଏ ରୋଗରେ ହାଇପରକ୍ୟାଲସେମିଆ ବା ରକ୍ତ କ୍ୟାଲସିଅମ   ମାତ୍ରା ଅଧିକ ଥାଏ । ମଲ୍ଟିପ୍ଲ ମାୟେଲୋମା ରୋଗ ଚିକିତ୍ସାଯୋଗ୍ୟ କିନ୍ତୁ ଆରୋଗ୍ୟଯୋଗ୍ୟ ନୁହେଁ । ଗ୍ଲୁକୋକର୍ଟିକଏଡ  , କେମୋଥେରାପି   , ଥାଲିଡୋମାଇଡ   ବା ଲେନାଲିଡୋମାଇଡ  , ଓ ସ୍ଟେମ ସେଲ ଟ୍ରାନ୍ସପ୍ଲାଣ୍ଟ   ଆଦି ଚିକିତ୍ସାରେ ଏହି ରୋଗ ଉପଶମ ହୁଏ । ଅସ୍ଥି ବିକୃତି   ଜନିତ ଯନ୍ତ୍ରଣା ନିମନ୍ତେ ବେଳେବେଳେ ବାଇଫସଫୋନେଟ   ଓ ରାଡିଏସନ ଥେରାପି   ବ୍ୟବ‌ହାର କରାଯାଏ । ମଲ୍ଟିପ୍ଲ ମାୟେଲୋମା ରୋଗ ଯୋଗୁ ସନ ୨୦୧୩ରେ ୪୨୭,୦୦୦ ଲୋକ ପୀଡ଼ିତ ହୋଇ ୭୯,୦୦୦ ଲୋକ ମୃତ୍ୟୁ ବରଣ କରିଥିଲେ । ଯୁକ୍ତରାଷ୍ଟ୍ର ଆମେରିକାରେ ପ୍ରତି ୧୦୦,୦୦୦ଲୋକରେ ୬.୫ ଲୋକଙ୍କୁ ଜୀବନର ଯେ କୌଣସି ସମୟରେ ଏହି ରୋଗ ହୁଏ । ପ୍ରାୟ ୬୧ ବର୍ଷ ବୟସ ପାଖାପାଖି ଏହି ରୋଗ ହୁଏ ଓ ସାଧାରଣତଃ ମହିଳାଙ୍କ ଅପେକ୍ଷା ପୁରୁଷଙ୍କୁ ଅଧିକ ହୁଏ । ଚିକିତ୍ସିତ ନ ହେଲେ ପ୍ରାୟ ୭ମାସ ବଞ୍ଚନ୍ତି । ଚଳନ୍ତି ଚିକିତ୍ସାରେ ପ୍ରାୟ ୪-୫ ବର୍ଷ ବଞ୍ଚିବା ସମ୍ଭବ । ଏହି ୫ ବର୍ଷ ବଞ୍ଚିବା ହାର ପ୍ରାୟ ୪୯% । ଗ୍ରୀକ ଭାଷାରେ ମାୟେଲୋ  ( -) ଶବ୍ଦର ଅର୍ଥ ମଜ୍ଜା  " "  ଓ ଓମା  (- ) ଶବ୍ଦର ଅର୍ଥ ଅର୍ବୁଦ  " "  ।
ସେଫାକ୍ଲୋର, ଅନ୍ୟମାନଙ୍କ ମଧ୍ୟରେ ଏକ ବେପାର ନାମ ସେକ୍ଲୋର, ହେଉଛି ଏକ ଆଣ୍ଟିବାୟୋଟିକ୍ ଯାହା ନିମୋନିଆ, ମଧ୍ୟକର୍ଣ୍ଣ ସଂକ୍ରମଣ, ଷ୍ଟ୍ରେପ୍ ଗଳା, ସେଲୁଲାଇଟିସ୍ ଏବଂ ମୂତ୍ରନଳୀ ସଂକ୍ରମଣ ଭଳି ଜୀବାଣୁ ସଂକ୍ରମଣର ଚିକିତ୍ସା ପାଇଁ ବ୍ୟବହୃତ ହୁଏ । ଏହାକୁ ଖାଦ୍ୟ ସହିତ ପାଟିରେ ନିଆଯାଏ । ଏହା ଏକ ମାସର ଛୋଟ ପିଲାମାନଙ୍କଠାରେ ମଧ୍ୟବ୍ୟବହୃତ ହୋଇପାରେ । ସାଧାରଣ ପାର୍ଶ୍ୱ ପ୍ରତିକ୍ରିୟାରେ ରାସ, ତରଳ ଝାଡ଼ା, ଯୋନୀପଥ ପ୍ରଦାହ, ଅଇ, ଏବଂ ମୁଣ୍ଡବିନ୍ଧା ହୋଇପାରେ । ଅନ୍ୟାନ୍ୟ ପାର୍ଶ୍ୱ ପ୍ରତିକ୍ରିୟାରେ ଉଦ୍‌ବେଗ, କମ୍ ଲୋହିତ ରକ୍ତ କଣିକା, ଗଣ୍ଠି ଯନ୍ତ୍ରଣା, ଆଲର୍ଜି ପ୍ରତିକ୍ରିୟା, ଜଣ୍ଡିସ୍ ଏବଂ ଗ୍ରନ୍ଥି ଫୁଲା ହୋଇପାରେ । ଗର୍ଭାବସ୍ଥାରେ କ୍ଷତି ଘଟାଇବା ଜଣା ନାହିଁ ଏବଂ ସ୍ତନ୍ୟପାନ କରାଇବା ସମୟରେ ଏହା ବ୍ୟବହାର କରାଯାଇପାରେ । ଏହା ଏକ ଦ୍ୱିତୀୟ ପିଢ଼ୀର ସେଫାଲୋସ୍ପୋରିନ୍ । ୧୯୭୫ ମସିହାରେ ସେଫାକ୍ଲୋର ପେଟେଣ୍ଟ ହୋଇଥିଲା ଏବଂ ୧୯୭୯ରେ ଚିକିତ୍ସା ବ୍ୟବହାର ପାଇଁ ଅନୁମୋଦିତ ହୋଇଥିଲା। ଯୁକ୍ତରାଜ୍ୟରେ ୨୦୨୧ ସୁଦ୍ଧା ଏକ ଶୃଙ୍ଖଳାର ମୂଲ୍ୟ ସାଧାରଣତଃ ୧୦ ପାଊଣ୍ଡରୁ କମ୍ ଖର୍ଚ୍ଚ ହୁଏ । ଯୁକ୍ତରାଷ୍ଟ୍ରରେ ଏହି ରାଶିର ମୂଲ୍ୟ ପ୍ରାୟ ୨୨ ଡଲାର୍ ।
ଆର୍କିଓପ୍ଟେରିକ୍ସ କିମ୍ବା ଉର୍ଭୋଗେଲ ହେଉଛି ଏକ ବିଲୁପ୍ତ ପକ୍ଷୀ ସଦୃଶ ଡାଇନୋସର ପ୍ରଜାତି ଯାହାକି ପର ଥିବା ଡାଇନୋସର ଓ ଆଧୁନିକ ପକ୍ଷୀଙ୍କ ମଧ୍ୟବର୍ତ୍ତୀ ପ୍ରାଣୀ । ଆର୍କିଓପ୍ଟେରିକ୍ସ ନାମଟି ଗ୍ରୀକ୍  ଆର୍କାୟୋସ-ପୁରାତନ + ପ୍ଟେରିକ୍ସ-ପକ୍ଷ ବା ପର  । ପ୍ରାୟ ଊନବିଂଶ ଶତାବ୍ଦୀର ମଧ୍ୟରୁ ଏହା ସର୍ବପ୍ରଥମ ପକ୍ଷୀ  (ଆଭିଆଲେ ଗୋଷ୍ଠୀ ଅନ୍ତର୍ଭୁକ୍ତ) ବିଦିତ ହୋ‍ଇସାରିଥିଲା ଯଦିଓ ପରେ ଆହୁରି ପୁରାତନ ସମ୍ଭାବ୍ୟ ପକ୍ଷୀ ଯଥା ଆଙ୍କିଓର୍ନିସ, ଜିଆଓଟିଞ୍ଜିଆ, ଆଉରର୍ନିସ ଆଦି ଆବିଷୃତ ହୋ‍ଇଥିଲେ  । ଆର୍କିଓପ୍ଟେରିକ୍ସ ପ୍ରାୟ ୧୫କୋଟି ବର୍ଷ ପୂର୍ବେ ଜୁରାସିକ ଯୁଗର ଶେଷଆଡେ ବର୍ତ୍ତମାନର ଦକ୍ଷିଣ ଜର୍ମାନୀ ଅଞ୍ଚଳରେ ବସବାସ କରୁଥିଲେ । ସେତେବେଳେ ଇଉରୋପ ଏକ ଦ୍ୱୀପପୁଞ୍ଜ ଥିଲା । ଆର୍କିଓପ୍ଟେରିକ୍ସର ଦେଖିବାକୁ କାଉ ଆକାରର ଥିଲା । ଏହାର ସବୁଠୁ ବଡ଼ ଜାତି ପ୍ରାୟ ୦.୫ ମିଟର ଆକାରର ଥିଲା । ଛୋଟ ଆକାର, ଚ‍ଉଡା ପକ୍ଷ ଓ ସମ୍ଭାବ୍ୟ ଉଡିବାର କ୍ଷମତା ସତ୍ତ୍ୱେ ଏଗୁଡିକର ଆଜିର ପକ୍ଷୀଙ୍କ ତୁଳନାରେ ତତ୍କାଳୀନ ଡାଇନୋସରଙ୍କ ସହ ଅଧିକ ସମାନତା ଥିଲା । ପାଟିରେ ଥିବା ତୀକ୍ଷ୍ଣ ଦାନ୍ତ, ତିନି ନଖ ବିଶିଷ୍ଟ ପଞ୍ଝା, ହାଡ ବିଶିଷ୍ଟ ଲମ୍ବା ଲାଞ୍ଜ, କଙ୍କାଳ ସଂରଚନା ଆଦି ବିଭିନ୍ନ ଦୃଷ୍ଟିରୁ ସେମାନେ ଡ୍ରୋମାୟୋସର ଓ ଟ୍ରୁଡଣ୍ଟିଡ ପରି ଡାଇନୋସରର ସମତୁଲ୍ୟ ଥିଲେ । ଏହା ପକ୍ଷୀଙ୍କ କ୍ରମବିକାଶ   ଓ ଡାଇନୋସରର ଅଧ୍ୟୟନରେ ସହାୟକ । ଆର୍କିଓପ୍ଟେରିକ୍ସର ଗୋଟିଏ ପର ୧୮୬୧ରେ ମିଳିଥିଲା ଓ ସେଇଥିରୁ ନାମକରଣ ମଧ୍ୟ ହୋ‍ଇଥିଲା । ସେଇ ବର୍ଷ ଏହାର ଗୋଟେ ସମ୍ପୂର୍ଣ୍ଣ କଙ୍କାଳ ମଧ୍ୟ ମିଳିଥିଲା । ଆଗାମୀ ବର୍ଷ ମାନଙ୍କରେ ଏହାର ଆହୁରି ୧୦ଗୋଟି ଜୀବାଶ୍ମ ମିଳିଛି । ଏହି ପ୍ରଥମ କଙ୍କାଳ, ଚାର୍ଲ୍ସ ଡାର୍ୱିନଙ୍କ ର ପ୍ରକାଶନର ଦୁଇ ବର୍ଷ ପରେ ଆବିଷୃତ ହୋ‍ଇଥିଲା ଓ ତାଙ୍କ କ୍ରମବିକାଶ ମତର ଦୃଢ଼ ପ୍ରମାଣ ହୋ‍ଇଥିଲା । ବର୍ଣ୍ଣନା ଜୀବାଶ୍ମ ବିଜ୍ଞାନ ଉଡାଣ ବୃଦ୍ଧି ଇତିହାସ ଶ୍ରେଣୀ ବିଭାଗ ନିମ୍ନୋକ୍ତ ଟି ୨୦୧୩ରେ ଓ ଅନ୍ୟମାନଙ୍କଦ୍ୱାରା ପ୍ରକାଶ କରାଯାଇଥିଲା । ପ୍ରଜାତି ବିବାଦ ଜୀବାଶ୍ମ-ବିଜ୍ଞାନ ଅନୁସାରେ ଅବସ୍ଥାନ ଆଧାର ଆହୁରି ପଢନ୍ତୁ .  (1954). : . , .  (2002). : . , . 0-7195-6059-4.  (1996). , . 0-300-06460-8. , .  (1926). , .  (1871).  (1861).  . ,- . 1861: 678 679, .  . , .  (1998). : . & , . 0-297-84156-4.  (2008).    . , . 978-3-89937-076-8. ବାହାର ଲିଙ୍କ , . -  ' '    . :   . ?
ଶିଶୋଡିଆ ରାଣୀ ବାଗ ଓ ପ୍ରସାଦ , ଭାରତୀୟ ରାଜ୍ୟ ରାଜସ୍ଥାନର ଜୟପୁର ସହରଠାରୁ 6 କିଲୋମିଟର ଦୂରରେ ଅବସ୍ଥିତ । ଏହା ତତ୍କାଳୀନ ମହାରାଜା ସୱାଇ ଜୟ ସିଂହ ଙ୍କଦ୍ୱାରା 1728 ମସିହାରେ ନିର୍ମିତ ହେଇଥିଲା । ନିର୍ମାଣ ଶୈଳୀ ଏହି ସ୍ଥାନରେ ଏକ ତ୍ରୀସ୍ତରୀୟ ବଗିଚା , ଜଳଭଣ୍ଡାର , ଓ ଚିତ୍ରିତ ପାଭିଲିଆନ ନିର୍ମିତ ହେଇଥିଲା । ବଗିଚାର ଉପର ଅଂଶଠାରେ ଏକ ଦ୍ୱିତଳ ପ୍ରସାଦ ନିର୍ମିତ ହେଇଥିଲା । ପ୍ରସାଦରେ ଅନେକ ସଂଖ୍ୟାରେ ଗ୍ୟାଲେରି , ଓ ମୁରାଲ ଚିତ୍ର ରହିଛି । ମୁରାଲ ଅଙ୍କନ ଚିତ୍ର ସବୁ ଭଗବାନ ଶ୍ରୀକୃଷ୍ଣଙ୍କ ଉପରେ ଆଧାରିତ । ବ୍ୟୁପତ୍ତି ପ୍ରସାଦ ଓ ବଗିଚାର ନାମକରଣ ସେ ସମୟର ମହାରାଣୀଙ୍କ ନାମ ଅନୁସାରେ ହେଇଥିଲା । ମହାରାଣୀ ସୁର୍ଜ୍ୟବଂଶୀ ରାଜପୁତ କୁଳର ଶିଶୋଡିଆ ଧାରାରୁ ଆସିଥିଲେ । ସେମାନେ ରାଜସ୍ଥାନର ମେୱାର ଅଞ୍ଚଳରେ ଶାସନ କରୁଥିଲେ ।
ଭାଲେରୀ ଆନନ୍ଦ  (ଜନ୍ମ ୧୯୩୭ ) ଜଣେ ବ୍ରିଟିଶ କାଳ୍ପନିକ ଐତିହାସିକ ଉପନ୍ୟାସକାର  । କାଳ୍ପନିକ ଲେଖା ସେ ତାଙ୍କର ଲେଖା ସବୁରେ କାଳ୍ପନିକ ପେନ ନାମ ଫ୍ଲୋନା ବକଳେ ବ୍ୟବହାର କରିଥାନ୍ତି ।ସେ ଏଲିଜାବେଥ ୧ଙ୍କ ସମୟକୁ ଭିତ୍ତିଭୂମି କରି କାଳ୍ପନିକ ରୋମାଞ୍ଚକର ଉପନ୍ୟାସ ସବୁ ରଚନା କରିଥାନ୍ତି । ତାଙ୍କ କାହାଣୀ ସବୁର ନାୟିକା ଭାବରେ ସେ  " ଉର୍ଷୁଳା ବ୍ଲନଚାର୍ଡ "  ନାମ ବ୍ୟବହାର କରିଥାନ୍ତି । ସେ ତାଙ୍କ ନିଜ ନାମ ଦେଇ ଏଇତିହାସିକ କାଳ୍ପନିକ ଉପନ୍ୟାସ ସବୁ ରଚନା କରିଥାନ୍ତି । ଏହି ସବୁ ଏଇତିହାସିକ କାଳ୍ପନିକରେ ସେ ଦ୍ୱାଦଶ ଶତାବ୍ଦୀ ବ୍ରିଟିଶ ର ରାଜପରିବାରର ଘରଣାକୁ ଭିତ୍ତି ହିସାବରେ ଆଧାରିତ କରିଥାନ୍ତି । ତାଙ୍କ ନିକଟରେ ୧୯୯୭ ମସିହାରେ ରଚିତ ଏକ ନଭେଲ  " " ର କପି ରାଇଟ ରହିଥିବାରୁ ଏହାର କାଳ୍ପନିକ ଲେଖକ ଭଲେରୀ ଇରୱିନ ରହିଥିଲେ ମଧ୍ୟ ସେ ଏହାକୁ ଲେଖିଥିବା ବିଶ୍ୱାସ କରାଯାଇଥାଏ ।
ଶଙ୍ଖ ଘୋଷ  ( ୫ ଫେବୃଆରୀ ୧୯୩୨ - ୨୧ ଅପ୍ରେଲ ୨୦୨୧ ) ଜଣେ ବଙ୍ଗଳା ଭାଷାର କବି ଓ ସାହିତ୍ୟ ସମାଲୋଚକ ଥିଲେ  । ଶଙ୍ଖ ଘୋଷ ବଙ୍ଗଳା ଭାଷାରେ ସ୍ନାତକ  (୧୯୫୧) ଓ ସ୍ନାତକତ୍ତୋର  (୧୯୫୪) ଶିକ୍ଷା ଯଥାକ୍ରମେ ପ୍ରେସିଡେନ୍ସି କଲେଜ ଓ କଲିକତା ବିଶ୍ୱବିଦ୍ୟାଳୟରୁ ସମାପ୍ତ କରିଥିଲେ  । ସେ ବଙ୍ଗବାସୀ କଲେଜ, ସିଟି କଲେଜ ଓ ଯାଦବପୁର ବିଶ୍ୱବିଦ୍ୟାଳୟରେ ଅଧ୍ୟାପନା କରି ୧୯୯୨ ମସିହାରେ ଯାଦବପୁର ବିଶ୍ୱବିଦ୍ୟାଳୟରୁ ଅବସର ଗ୍ରହଣ କରିଥିଲେ । ୧୯୬୭ ମସିହାରେ ସେ ଆଇଓଆ ବିଶ୍ୱବିଦ୍ୟାଳୟର ଅନ୍ତରାଷ୍ଟ୍ରୀୟ କାର୍ଯ୍ୟକ୍ରମରେ ଯୋଗ ଦେଇଥିଲେ । ସେ ଦିଲ୍ଲୀ ବିଶ୍ୱବିଦ୍ୟାଳୟ, ଇଣ୍ଡିଆନ ଇନଷ୍ଟିଚୁଟ ଅଫ ଆଡଭାନ୍ସଡ଼ ଷ୍ଟଡିଜ ଓ ବିଶ୍ୱଭାରତୀ ଆଦି ଅନୁଷ୍ଠାନରେ ମଧ୍ୟ ଅଧ୍ୟାପନା କରିଥିଲେ । କେନ୍ଦ୍ର ସାହିତ୍ୟ ଏକାଡେମୀ ଫେଲୋସିପ, ଜ୍ଞାନପୀଠ ପୁରସ୍କାର ଆଦି ବହୁ ପୁରସ୍କାରରେ ସେ ଭୂଷିତ ।  "କୁନ୍ତକ"  ନାମରେ ସେ ଲେଖାଲେଖି କରୁଥିଲେ । ୨୦୨୧ ଅପ୍ରେଲ ୨୧ ତାରିଖରେ କରୋନାରେ ପୀଡ଼ିତ ହୋଇ କଲିକତାଠାରେ ତାଙ୍କର ପରଲୋକ ଘଟିଥିଲା ।
ରାଜକିଶୋର ସାମନ୍ତରାୟ  (୧୫ ମାର୍ଚ୍ଚ ୧୯୨୮ - ୫ ସେପ୍ଟେମ୍ବର ୨୦୦୪) ଜଣେ ଓଡ଼ିଆ ରାଜନୀତିଜ୍ଞ ଥିଲେ  । ସେ ଓଡ଼ିଶା ରାଜନୀତିରେ ପ୍ରଜା ସମାଜବାଦୀ ପାର୍ଟିର କର୍ମୀ ଭାବରେ କାର୍ଯ୍ୟ କରୁଥିଲେ । ସେ ଓଡ଼ିଶା ବିଧାନ ସଭାରେ ଜଣେ ବିଧାୟକ ଭାବରେ ଥରେ କାର୍ଯ୍ୟ କରିଥିଲେ । ୧୯୬୭ ମସିହାରେ ହୋଇଥିବା ଓଡ଼ିଶା ବିଧାନ ସଭା ନିର୍ବାଚନରେ ସେ ରାଉରକେଲା ବିଧାନ ସଭା ନିର୍ବାଚନ ମଣ୍ଡଳୀରୁ ୪ର୍ଥ ଓଡ଼ିଶା ବିଧାନ ସଭାକୁ ନିର୍ବାଚିତ ହୋଇଥିଲେ । ଜନ୍ମ, ପରିବାର ଓ ଶିକ୍ଷା ରାଜକିଶୋର ସାମନ୍ତରାୟ ୧୯୨୮ ମସିହାର ମାର୍ଚ୍ଚ ମାସ ୧୫ ତାରିଖରେ ଜନ୍ମଗ୍ରହଣ କରିଥିଲେ । ତାଙ୍କ ବାପାଙ୍କ ନାମ ହୃଷିକେଶ ସାମନ୍ତରାୟ ଓ ପତ୍ନୀଙ୍କ ନାମ ପଦ୍ମିନୀ ସାମନ୍ତରାୟ । ରାଜନୈତିକ ଜୀବନ ରାଜକିଶୋର ପ୍ରଜା ସମାଜବାଦୀ ପାର୍ଟିର କର୍ମକର୍ତ୍ତା ଭାବରେ ଓଡ଼ିଶା ରାଜନୀତିରେ ସକ୍ରିୟ ଥିଲେ । ସେ ଓଡ଼ିଶା ବିଧାନ ସଭାରେ ଜଣେ ବିଧାୟକ ଭାବରେ ଥରେ କାର୍ଯ୍ୟ କରିଥିଲେ । ମୃତ୍ୟୁ ରାଜକିଶୋର ୫ ସେପ୍ଟେମ୍ବର ୨୦୦୪ରେ ୭୬ ବର୍ଷ ବୟସରେ ମୃତ୍ୟୁବରଣ କରିଥିଲେ ।
ରାଜଶ୍ରୀ ପକେଟ ବୁକସ୍ କଲିକତାର ଏକ ପ୍ରକାଶନ ସଂସ୍ଥା ଯାହା ବିଶେଷ କରି ରୋମାଞ୍ଚକର ଉପନ୍ୟାସ ପାଇଁ ଜଣାଶୁଣା। କଣ୍ଡୁରୀ ଚରଣ ଦାସଙ୍କ ପ୍ରତିଷ୍ଠିତ ଏଇ ଇମ୍ପ୍ରିଣ୍ଟ୍ ଛତ୍ର ତଳେ ବିଭିନ୍ନ ଲେଖକଙ୍କର ଶତାଧିକ ପୁସ୍ତକ ପ୍ରକାଶିତ ହୋଇଥିଲା।
ଆବସିକ୍ସିମାବ, ଏକ ବେପାର ନାମ ରିଓପ୍ରୋ, ଏକ ଔଷଧ ଯାହା ପରକ୍ୟୁଟାନିଅସ କରୋନାରୀ ଆଞ୍ଜିଓପ୍ଲାଷ୍ଟି   କରାଯାଉଥିବା ସମୟରେ ପ୍ଲାଟେଲେଟ ଏକତ୍ରିକରଣକୁ ବାଧା ଦେବାକୁ ବ୍ୟବହୃତ ହୁଏ । ଏହା ଏକ ଶିରାରେ ଇଞ୍ଜେକ୍ସନ ଆକାରରେ ଦିଆଯାଏ । ପୂର୍ଣ୍ଣ ପ୍ରଭାବ ୧୦ ମିନିଟ୍ ମଧ୍ୟରେ ଆରମ୍ଭ ହୋଇ ୪୮ ଘଣ୍ଟା ପର୍ଯ୍ୟନ୍ତ ରହିଥାଏ । ସାଧାରଣ ପାର୍ଶ୍ୱ ପ୍ରତିକ୍ରିୟାରେ ରକ୍ତସ୍ରାବ, ନିମ୍ନ ରକ୍ତଚାପ, ବାନ୍ତି, ମୁଣ୍ଡବିନ୍ଧା ଏବଂ ପ୍ରାନ୍ତୀୟ ଫୁଲା ହୋଇପାରେ । ଅ ଅନ୍ୟାନ୍ୟ ପାର୍ଶ୍ୱ ପ୍ରତିକ୍ରିୟାରେ ଆନାଫାଇଲାକ୍ସିସ୍ ଏବଂ କମ୍ ପ୍ଲାଲେଟ୍ ରହିପାରେ । ଗର୍ଭାବସ୍ଥାରେ ସୁରକ୍ଷା ଅସ୍ପଷ୍ଟ ଅଟେ  ଏହା ଏକ ଗ୍ଲାଇକୋପ୍ରୋଟିନ୍ / ଇନହିବିଟର ଯାହା ପ୍ଲାଟେଲେଟମାନଙ୍କୁ ଏକତ୍ର ହେବାକୁ ବାଧା ଦେଇଥାଏ । ୧୯୮୪ ମସିହାରେ ଯୁକ୍ତରାଷ୍ଟ୍ରରେ ଚିକିତ୍ସା ବ୍ୟବହାର ପାଇଁ କୁ ଅନୁମୋଦନ କରାଯାଇଥିଲା । ସେଠାରେ ଏହାର ୧୦ ମିଗ୍ରାର ମୂଲ୍ୟ ୨୦୨୨ ମସିହାରେ ୧୩୦୦ ଡଲାର ଥିଲା ।
ଗ୍ରେଗୋରୀ ପାଞ୍ଜି ଅନୁସାରେ ୭ ସେପ୍ଟେମ୍ବର ବର୍ଷର ୨୫୦ତମ ଦିବସ ଅଟେ  ଅଧିବର୍ଷ ଗୁଡ଼ିକରେ - ୨୫୧ତମ  । ବର୍ଷ ଶେଷ ହେବା ପାଇଁ ଆଉ ୧୧୫ ଦିନ ବାକି ଅଛି । ଘଟଣାବଳୀ ୧୭୦୧: ଜର୍ମାନୀ-ଇଂଲଣ୍ଡ-ନେଦରଲ୍ୟାଣ୍ଡ ମଧ୍ୟରେ ଚୁକ୍ତି ସ୍ୱାକ୍ଷରିତ ହୋଇଥିଲା । ୧୯୧୪: ନ୍ୟୁୟର୍କ ଡାକବିଭାଗର କାର୍ଯ୍ୟ ଆରମ୍ଭ ହୋଇଥିଲା । ୧୯୪୩: ଟେକ୍ସାଜ୍‌ଠାରେ ଅଗ୍ନିକାଣ୍ଡ ଘଟି ୮୩ ଜଣ ବ୍ୟକ୍ତି ମୃତ୍ୟୁବରଣ କରିଛନ୍ତି । ୧୯୭୭: ଓଣ୍ଟାରିଓ ବିମାନ ଦୁର୍ଘଟଣାରେ ୫୫ ଜଣ ଯାତ୍ରୀ ମୃତ୍ୟୁବରଣ କରିଛନ୍ତି । ଇଥିଓପିଆ ଓ ସୋମାଲିଆ ମଧ୍ୟରେ ବ୍ୟବସାୟିକ ସମ୍ପର୍କ ଛିନ୍ନ ହୋଇଥିଲା । ୧୯୯୯: ଏଥେନ୍ସ ଭୂମିକମ୍ପରେ ୫୦,୦୦୦ ଲୋକ ବାସଚ୍ୟୁତ ହୋଇଥିଲେ । ୨୦୦୫: ଇଜିପ୍ଟରେ ପ୍ରଥମ ଥର ପାଇଁ ରାଷ୍ଟ୍ରପତି ନିର୍ବାଚନ ଅନୁଷ୍ଠିତ ହୋଇଥିଲା । ୨୦୧୨: ଚୀନଠାରେ ହୋଇଥିବା ଭୂମିକମ୍ପରେ ୬୪ ଜଣ ବ୍ୟକ୍ତି ପ୍ରାଣ ହରାଇଥିଲେ ।
ହାଇପୋସ୍ପାଡିଅସ ହେଉଛି ଏକ ଆଜନ୍ମ ତୃଟି ଯେଉଁଥିରେ ଲିଙ୍ଗର ପ୍ରାନ୍ତରେ ମୂତ୍ରବାହୀ ନଳୀର ମୁହଁ ଖୋଲି ନଥାଏ । ଏହା ପରିବର୍ତ୍ତେ ଏହା ଲିଙ୍ଗର ମୁଣ୍ଡ ନିକଟରେ ବା ଲିଙ୍ଗ ମଧ୍ୟରେ ବା ଅଣ୍ଡକୋଷ ନିକଟରେ ମୂତ୍ର ମୁହଁ ଖୋଲିଥାଏ । ଲିଙ୍ଗର ଆଗ ଅପେକ୍ଷା ପଛରେ ଅଧିକ ପରିମାଣର ଲିଙ୍ଗତ୍ୱକ ଥାଇପାରେ  ଅନ୍ୟାନ୍ୟ ସମସ୍ୟାରେ ଏକ ବକ୍ର ଲିଙ୍ଗ କିମ୍ବା ଅଣଅବରୋହୀ ଟେଷ୍ଟିସ ଥାଇପାରେ  ରୋଗ ଜଟିଳ ହେଲେ ପ୍ରଜନନ କ୍ଷମତା ହ୍ରାସ କରିପାରେ  ଏହାର କାରଣ ସାଧାରଣତଃ ଜଣା ପଡିନାହିଁ  କେତେକ ସଙ୍କଟ କାରକଗୁଡିକ ଯୋଗୁ ଯେପରିକି ପାରିବାରିକ ଇତିହାସ, ଗର୍ଭବତୀ ହେବା ସମୟ ୩୫ ବର୍ଷରୁ ଅଧିକ ହୋଇଥିବା ମାଆ, ପ୍ରଜନନ ଚିକିତ୍ସା ଏବଂ କେତେକ ହରମୋନ ଯୋଗୁ ଏହା ହୋଇପାରେ  ଏହା ଅନେକ ସିଣ୍ଡ୍ରୋମ ସମୂହର ଏକ ଅଂଶ ଭାବରେ ମଧ୍ୟ ଥାଇ ପାରେ  ସାଧାରଣତଃ ଜନ୍ମ ସମୟରେ ଶାରୀରିକ ପରୀକ୍ଷା କରି ଏହି ରୋଗ ନିର୍ଣ୍ଣୟ କରାଯାଏ  ଏହାକୁ ତିନୋଟି ପ୍ରକାରର ଥାଏ, ଯଥା: ଡିଷ୍ଟାଲ୍  ସବ୍‌କରୋନାଲ , ମଧ୍ୟମ  (ମିଡ ଶାଫ୍ଟ) ଏବଂ ପୋଷ୍ଟିରିଅର  ପେନୋସ୍କୋଟାଲ୍   ହାଇପୋସ୍ପାଡିସର ଅନେକ ମାମଲା ଅସ୍ତ୍ରୋପଚାରଦ୍ୱାରା ଚିକିତ୍ସା କରାଯାଏ  ପିଲାଟି ୩ରୁ ୧୮ ମାସ ବୟସରେ ସାଧାରଣତଃ ଏହା କରାଯାଇଥାଏ  ପ୍ରଭାବିତ ଲୋକଙ୍କୁ ସୁନତ୍ କରାଯିବା ଉଚିତ୍ ନୁହେଁ । ଯୁକ୍ତରାଷ୍ଟ୍ର ଏବଂ ୟୁରୋପରେ ଜନ୍ମ ସମୟରେ ଏହା ପ୍ରାୟ ୨୦୦ ପୁରୁଷଙ୍କ ମଧ୍ୟରୁ ଜଣକ ଉପରେ ପ୍ରଭାବ ପକାଇଥାଏ, ଯଦିଓ ଏହା ବିଶ୍ୱର ଅନ୍ୟାନ୍ୟ ସ୍ଥାନରେ କମ୍ ହୋଇପାରେ  ପୁରୁଷ ପ୍ରଜନନ ପ୍ରଣାଳୀରେ ଏହା ହେଉଛି ଦ୍ୱିତୀୟ ସାଧାରଣ ଜନ୍ମ ଅସ୍ୱାଭାବିକତା
ଭି. ସୀତାରାମୟା  (ମୃତ୍ୟୁ: ୫ ଫେବୃଆରୀ ୧୯୮୯) ଜଣେ ଓଡ଼ିଆ ରାଜନୀତିଜ୍ଞା ଥିଲେ  । ସେ ଓଡ଼ିଶା ବିଧାନ ସଭାରେ ଜଣେ ବିଧାୟିକା ଭାବରେ ଥରେ କାର୍ଯ୍ୟ କରିଥିଲେ । ୧୯୫୨ ମସିହାରେ ହୋଇଥିବା ଓଡ଼ିଶା ବିଧାନ ସଭା ନିର୍ବାଚନରେ ସେ ଛତ୍ରପୁର ବିଧାନ ସଭା ନିର୍ବାଚନ ମଣ୍ଡଳୀରୁ ୧ମ ଓଡ଼ିଶା ବିଧାନ ସଭାକୁ ନିର୍ବାଚିତ ହୋଇଥିଲେ । ରାଜନୈତିକ ଜୀବନ ସୀତାରାମୟା ନିର୍ଦ୍ଦଳୀୟ ରାଜନୀତିଜ୍ଞା ଭାବରେ ନିର୍ବାଚନ ଲଢ଼ି ଓଡ଼ିଶା ବିଧାନ ସଭାରେ ଜଣେ ବିଧାୟକ ଭାବରେ ଥରେ କାର୍ଯ୍ୟ କରିଥିଲେ । ମୃତ୍ୟୁ ସୀତାରାମୟା ୧୯୮୯ ମସିହାର ଫେବୃଆରୀ ମାସ ୫ ତାରିଖରେ ମୃତ୍ୟୁବରଣ କରିଥିଲେ ।
ରିପ୍ରେଟିନିବ  (ଇଂରାଜୀ ଭାଷାରେ ), କିନଲକ ଏହାର ଏକ ବେପାର ନାମ, ହେଉଛି ଏକ ଔଷଧ ଯାହା ପାକଅନ୍ତନଳୀ ଷ୍ଟ୍ରୋମାଲ୍ ଟ୍ୟୁମର  (ଜିଏସ୍ଟି) ରୋଗର ଚିକିତ୍ସା ପାଇଁ ବ୍ୟବହୃତ ହୁଏ  । ଅତି କମରେ ୩ ପ୍ରକାର ଚିକିତ୍ସାରେ ବିଫଳ ହୋଇଥିବା କ୍ଷେତ୍ରରେ ଏହା ବ୍ୟବହୃତ ହୁଏ । ଏହା ପାଟିରେ ଦିଆଯାଏ । ସାଧାରଣ ପାର୍ଶ୍ୱ ପ୍ରତିକ୍ରିୟାରେ କେଶହାନୀ, ଥକାପଣ, ଅଇ, ପେଟ ଯନ୍ତ୍ରଣା, କୋଷ୍ଠକାଠିନ୍ୟ, ମାଂସପେଶୀ ଯନ୍ତ୍ରଣା, ତରଳ ଝାଡ଼ା, ଏବଂ ପାପୁଲି-ପ୍ଲାଦର ରାସ ଯାହା ଏରିଥ୍ରୋଡାଇସେସ୍ଥେସିଆ ସିଣ୍ଡ୍ରୋମ ନାମରେ ମଧ୍ୟ ଜଣାଶୁଣା । ଅନ୍ୟ ପାର୍ଶ୍ୱ ପ୍ରତିକ୍ରିୟାରେ ଚର୍ମ କର୍କଟ ଏବଂ କ୍ଷତ ଭଲ ଭାବରେ ଶୁଖେନି । ଗର୍ଭାବସ୍ଥାରେ ବ୍ୟବହାର କଲେ ଶିଶୁର କ୍ଷତି କରିପାରେ । ଏହା ଏକ କାଇନେଜ ଇନହିବିଟର । ୨୦୨୦ ମସିହାରେ ଅଷ୍ଟ୍ରେଲିଆ ଏବଂ ଯୁକ୍ତରାଷ୍ଟ୍ରରେ ଚିକିତ୍ସା ବ୍ୟବହାର ପାଇଁ ରିପ୍ରେଟିନିବ ଅନୁମୋଦିତ ହୋଇଥିଲା । ଯୁକ୍ତରାଷ୍ଟ୍ରରେ ୨୦୨୧ ସୁଦ୍ଧା ଏହା ବାବଦ ମାସକୁ ପ୍ରାୟ ୩୫,୦୦୦ ଖର୍ଚ୍ଚ ହୁଏ । ୨୦୨୧ ସୁଦ୍ଧା ୟୁରୋପରେ ଅନୁମୋଦନ ବିଚାରାଧୀନ ଥିଲା ।
ଗୁଜରାଟ  ଭାରତର ପଶ୍ଚିମ ଓ ଦକ୍ଷିଣପଶ୍ଚିମରେ ଥିବା ଏକ ରାଜ୍ୟ । ଏହାର ସମୁଦ୍ରତଟ 1,600  (990 ) ଓ ତାହାର ଅଧିକାଂଶ ଭାଗ କାଠିଆୱାଡ଼ ଉପଦ୍ୱୀପରେ ଅବସ୍ଥିତ  । ଗୁଜରାଟର ମୋଟ ଜନସଂଖ୍ୟା ୬୦ ମିଲିଅନ । ଭାରତର ପଶ୍ଚିମରେ ଥିବା ଗୁଜରାଟର ପଶ୍ଚିମରେ ଆରବ ସାଗର ଉତ୍ତରରେ ସିନ୍ଧ  (ପାକିସ୍ତାନ), ଉତ୍ତରପୂର୍ବରେ ରାଜସ୍ଥାନ, ପୂର୍ବରେ ମଧ୍ୟ ପ୍ରଦେଶ ଏବଂ ଦକ୍ଷିଣ ପୂର୍ବରେ ମହାରାଷ୍ଟ୍ର ରାଜ୍ୟ ତଥା ଡାମନ ଓ ଡିଉ ଏବଂ ଦାଦ୍ରା ଓ ନଗର ହବେଳୀ କେନ୍ଦ୍ରଶାସିତ ଅଞ୍ଚଳ ରହିଛି  । ଗୁଜରାଟର ରାଜଧାନୀ ଗାନ୍ଧୀନଗର । ଅମଦାବାଦ ଗୁଜରାଟର ଏକମାତ୍ର ମହାନଗରୀ । ଗୁଜରାଟ ରାଜ୍ୟର ନାମ  "ଗୁଜ୍ଜର" ରୁ ଆସିଛି । ଭାରତରେ ଗୁଜରାଟୀଭାଷୀ ଲୋକ ଦେଶର ଆଦିମ ଅଧିବାସୀ । ଗୁଜରାଟର ଅର୍ଥନୀତି ଭାରତର ମୋଟ ତୃତୀୟ ବୃହତ୍ତମ ରାଜସ୍ୱ ଅର୍ଥନୀତି ଯାହାର ମୋଟ ଘରୋଇ ପଣ୍ୟ ଏବଂ ମୁଣ୍ଡପିଛା ଜିଡିପି ୧,୫୭,୦୦୦   $୩,୪୮୫.୪ । ପ୍ରାଚୀନ ସିନ୍ଧୁ ଉପତ୍ୟକାର କିଛି ସ୍ଥାନ ଏହି ରାଜ୍ୟର ଅନ୍ତର୍ଭୁକ୍ତ ଯଥା ଲୋଥାଲ, ଧୋଲବୀର, ଏବଂ ଗୋଲା ଧୋରୋ । ଲୋଥାଲ ବିଶ୍ୱର ପ୍ରଥମ ବନ୍ଦର ବୋଲି ବିଶ୍ୱାସ କରାଯାଏ । ମୌର୍ଯ୍ୟ ଓ ଗୁପ୍ତ ସାମ୍ରାଜ୍ୟର ଏବଂ ଶାକ୍ୟ ରାଜବଂଶର ଉତ୍ତରାଧିକାରୀ ପଶ୍ଚିମ ଶତ୍ରପଙ୍କଦ୍ୱାରା ବନ୍ଦର ଓ ବାଣିଜ୍ୟ କେନ୍ଦ୍ର ଭାବେ ବ୍ୟବହୃତ ଭରୁଚ ଏବଂ ଖମ୍ବାଟ ହେଲେ ଗୁଜରାଟର ମୁଖ୍ୟ ଉପକୂଳୀୟ ସହର । ଭାରତୀୟ ରାଜ୍ୟ ବିହାର ଓ ନାଗାଲାଣ୍ଡଭଳି ଗୁଜରାଟରେ ମଧ୍ୟ ମଦ୍ୟବିକ୍ରି ନିଷେଧ ।
ରିସାଙ୍କିଜୁମାବ, ଏକ ବେପାର ନାମ ସ୍କାଇରିଜି, ହେଉଛି ଏକ ଔଷଧ ଯାହା ମଧ୍ୟମରୁ ଗମ୍ଭୀର ଧରଣର ପ୍ଲେକ ସୋରିୟାସିସ୍ ରୋଗର ଚିକିତ୍ସା ପାଇଁ ବ୍ୟବହୃତ ହୁଏ ।ସାଧାରଣ ପୁଷ୍ଟୁଲାର ସୋରିଆସିସ୍, ଏରିଥ୍ରୋଡର୍ମିକ୍ ସୋରିଆସିସ୍ ଏବଂ ସୋରିଆଟିକ ଗଣ୍ଠି ପ୍ରଦାହ ରୋଗମାନଙ୍କରେ ମଧ୍ୟ ଏହା ବ୍ୟବ‌ହାର ହୋଇପାରେ । ସାଧାରଣ ପାର୍ଶ୍ୱ ପ୍ରତିକ୍ରିୟାରେ ଉର୍ଦ୍ଧ୍ୱ ଶ୍ୱାସନଳୀ ସଂକ୍ରମଣ, ମୁଣ୍ଡବିନ୍ଧା, ଥକାପଣ ଏବଂ ଇଞ୍ଜେକ୍ସନ ସ୍ଥାନରେ ଯନ୍ତ୍ରଣା ହୋଇପାରେ । ଏହା ଯୋଗୁ ଅନ୍ୟ ସଂକ୍ରମଣର ଆଶଙ୍କା ମଧ୍ୟ ବଢ଼ି ଯାଇଥାଏ । ଗର୍ଭାବସ୍ଥାରେ ଏହା ଗ୍ରହଣ କଲେ କ୍ଷତିର କୌଣସି ପ୍ରମାଣ ନଥିବାବେଳେ, ଏପରି ବ୍ୟବହାର ଭଲ ଭାବରେ ଅଧ୍ୟୟନ କରାଯାଇ ନାହିଁ । ଏହା ଏକ ମୋନୋକ୍ଲୋନାଲ ଆଣ୍ଟିବଡି ଯାହା ଇଣ୍ଟରଲ୍ୟୁକିନ୍ ୨୩ ଏ  ( -23 ) ସ‌ହିତ ସଂଲଗ୍ନ ହୁଏ ଏବଂ ଅବରୋଧ କରେ  । ୨୦୧୯ ମସିହାରେ ଯୁକ୍ତରାଷ୍ଟ୍ରରେ ଡାକ୍ତରୀ ବ୍ୟବହାର ପାଇଁ ରିସାଙ୍କିଜୁମାବ ଅନୁମୋଦିତ ହୋଇଥିଲା । ଯୁକ୍ତରାଷ୍ଟ୍ରରେ ୨୦୨୧ ସୁଦ୍ଧା ଏହାର ଏକ ମାତ୍ରା ପିଛା ମୂଲ୍ୟ ପ୍ରାୟ ୧୭,୮୦୦ ଡଲାର ରହିଛି । ଯୁକ୍ତରାଜ୍ୟରେ ଏହି ରାଶିର ମୂଲ୍ୟ ପ୍ରାୟ ୩,୩୦୦ପାଉଣ୍ଡ ଥିଲା ।
ସୁଧାକର ସାହୁ ଜଣେ ଓଡ଼ିଶୀ ନୃତ୍ୟ ଗୁରୁ । ବାଲ୍ୟ ଜୀବନ ଓ ଶିକ୍ଷା ସୁଧାକର ସାହୁ, ୧୯୩୫ ମସିହା ଜାନୁୟାରୀ ୧ ତାରିଖରେ, ଢେଙ୍କାନାଳ ଜିଲ୍ଲା ଗଁଦିଆ ବ୍ଳକ ଅନ୍ତର୍ଗତ ବଦ୍ୟକାଟେଣୀ ଗ୍ରାମରେ ଜନ୍ମଗ୍ରହଣ କରିଥିଲେ । ପିତା ଦୁର୍ଯୋଧନ ସାହୁ, ଓଡ଼ିଶୀ ଛାନ୍ଦ, ଚମ୍ପୁରେ ନିପୂଣ ଥିଲେ ଓ ମାତା କନକଲତା ସାହୁ ମଧ୍ୟ ସଙ୍ଗୀତରେ ରୂଚି ରଖୁଥିଲେ । ସଙ୍ଗୀତମୟ ପରିବେଶରେ ବଢିଥିବା, ସୁଧାକର ମାତ୍ର ୭ ବର୍ଷ ବୟସରୁ ପିତା ଦୁର୍ଯୋଧନ ସାହୁଙ୍କଠାରୁ ସଙ୍ଗୀତ ଶିକ୍ଷା ଆରମ୍ଭ କରିଥିଲେ । ଗୁରୁ ଦୁର୍ଯୋଧନ ମହାନ୍ତି ତାଙ୍କର ପ୍ରଥମ ନୃତ୍ୟ ଗୁରୁ ଥିଲେ । ୧୯୫୦ ମସିହା ବେଳକୁ, ସେ କଟକର ଅନ୍ନପୂର୍ଣ୍ଣା ବି ଅନୁଷ୍ଠାନରେ ଯୋଗଦାନ କରିଥିଲେ । ୧୯୫୩ ମସିହାରେ ଅନ୍ନପୂର୍ଣ୍ଣା ବି ଗ୍ରୁପରେ ଥିବା ସମୟରେ, ଗୁରୁ କେଳୁଚରଣ ମହାପାତ୍ରଙ୍କ ନିର୍ଦ୍ଦେଶନାରେ ପ୍ରଥମ ଗୀତିନାଟ୍ୟ  'ଗିରି ଗୋବର୍ଦ୍ଧନ ପୂଜା' ରେ  'ମଧୁମଙ୍ଗଳ'  ଭୂମିକାରେ ଅଭିନୟ କରିଥିଲେ । ଅନ୍ନପୂର୍ଣ୍ଣା ବିରେ ତାଙ୍କ ଅଭିନୟ ଦେଖି ଗୁରୁ ଦେବପ୍ରସାଦ ଦାସ ତାଙ୍କୁ ନିଜର ଶିଷ୍ୟ ଭାବରେ ଗ୍ରହଣ କରିଥିଲେ ଓ ସେତିକି ବେଳୁ, ତାଙ୍କର ଓଡ଼ିଶୀ ନୃତ୍ୟ ଶିକ୍ଷା ଆରମ୍ଭ ହୋଇଥିଲା । ଗୁରୁ ଦେବପ୍ରସାଦ ଦାସଙ୍କ ଦେହାନ୍ତ ପର୍ଯ୍ୟନ୍ତ, ସୁଧାକର ତାଙ୍କ ସହିତ ଜଡ଼ିତ ରହିଥିଲେ । ସେ ସମୟରେ ଓଡ଼ିଶା ସଙ୍ଗୀତ ନାଟକ ଏକାଡେମୀଦ୍ୱାରା ପୁରୀରେ ଏକ ନୃତ୍ୟ ଗବେଷଣା କେନ୍ଦ୍ର ଖୋଲା ଯାଇଥିଲା ଓ ଗୋଟିପୁଅ, ମାହାରୀ ଆଦି ନୃତ୍ୟ ଶିକ୍ଷାପ୍ରଦାନ କରାଯାଉଥିଲା । ଏହି ଗବେଷଣା କେନ୍ଦ୍ରରେ ଯୋଗଦେବା ପାଇଁ ହେଉଥିବା ପରୀକ୍ଷାରେ ପ୍ରଥମ ସ୍ଥାନ ଅଧିକାର କରିଥିଲେ ଓ ବୃତ୍ତିଲାଭ କରିଥିଲେ । ଏଠାରେ ସେ ଗୁରୁ ପଦ୍ମନାଭ ଦାସଙ୍କଠାରୁ ଗୋଟିପୁଅ ନାଚ ଶିକ୍ଷାଲାଭ କରିଥିଲେ । ପରବର୍ତ୍ତୀ ସମୟରେ ସେ, ଗୁରୁ ମୋହନ ମହାପାତ୍ରଙ୍କଠାରୁ ମଧ୍ୟ ନୃତ୍ୟ ଶିକ୍ଷା ଲାଭ କରିଥିଲେ । ବୃତ୍ତିଗତ ଜୀବନ ଗୁରୁ ଦେବପ୍ରସାଦ ଦାସଙ୍କ ନିର୍ଦ୍ଦେଶନାରେ  'ଶରତ ରାସ'  ନାମକ ଗୀତିନାଟ୍ୟରେ କୃଷ୍ଣ ଭୂମିକାରେ ଅଭିନୟ କରି ସୁଧାକର ସାହୁ, ନିଜର ବୃତ୍ତିଗତ ଜୀବନ ଆରମ୍ଭ କରିଥିଲେ । ଇନ୍ଦ୍ରାଣି ରେହମାନଙ୍କ ସହ, ସେ ମର୍ଦ୍ଦଳ ବାଦକ ଓ ଗାୟକ ଭାବରେ ବହୁସ୍ଥାନରେ ପରିବେଷଣ କରିଥିଲେ । ଶୃଙ୍ଗାର ରସ ଓ କରୁଣ ରସକୁ ବିଶେଷ ଭଲ ପାଉଥିବା ସୁଧାକର, ବହୁ ଗୀତରେ ସଙ୍ଗୀତ ନିର୍ଦ୍ଦେଶନା ମଧ୍ୟ କରିଛନ୍ତି । ଓଡ଼ିଶାରେ ବାନ୍ଧ ନୃତ୍ୟକୁ ପରିଚିତ ଓ ପ୍ରତିଷ୍ଠିତ କରାଇବାରେ, ତାଙ୍କର ଭୂମିକା ଗୁରୁତ୍ୱପୂର୍ଣ୍ଣ । ନୃତ୍ୟ ଗୁରୁ ଭାବରେ ସୁଧାକର ସାହୁ, ଗୁରୁ ଦେବପ୍ରସାଦ ଦାସଙ୍କ ଶୈଳୀର ଜଣେ ଦକ୍ଷ ନୃତ୍ୟଗୁରୁ ଭାବରେ ପରିଚିତ । ମାତ୍ର ୨୫ ବର୍ଷ ବୟସରୁ, ସେ ନୃତ୍ୟ ଶିକ୍ଷାଦାନ କରିବା ଆରମ୍ଭ କରିଥିଲେ । ପୁରୀର କିଶୋର କ୍ଳବ, ମୟୁରଭଞ୍ଜ କଳା ପରିଷଦ, ସମ୍ବଲପୁର କଳା ପରିଷଦ, ଛତ୍ରପୁର କଳା ପରିଷଦ, ବାଲେଶ୍ୱର ନୃତ୍ୟ ସଙ୍ଗୀତ କଳାମନ୍ଦିର ଆଦି ଅନୁଷ୍ଠାନରେ, ସେ ନୃତ୍ୟ ଶିକ୍ଷା ଦେଇଥିଲେ । ତାଙ୍କର ପ୍ରମୁଖ ଶିଷ୍ୟମାନଙ୍କ ମଧ୍ୟରେ ଇନ୍ଦିରା ପଟ୍ଟନାୟକ, ବିଜୟଲକ୍ଷ୍ମୀ ମହାନ୍ତି, ନିତା ବହିଦାର, ବାଣୀ ମାଧବ, ଇତିଶ୍ରୀ ମହାନ୍ତି, ପୂର୍ଣ୍ଣିମା ବାରିକ, ଦୀପ୍ତି ମିଶ୍ର, ଉର୍ମୀଳା ଓ ସୁଜାତା ମହାପାତ୍ର ଆଦି ଅନ୍ୟତମ । ନୃତ୍ୟ ନିର୍ଦ୍ଦେଶନା ନୃତ୍ୟାଭିନୟ କଲ୍ୟାଣ ପଲ୍ଲବୀ ଆନନ୍ଦ ଭୈରବୀ ଗୌଡ଼ ପଲ୍ଲବୀ ଗୀତିନାଟ୍ୟ ମାନିନୀ ଶକୁନ୍ତଳା କୋଣାର୍କ ବିଚିତ୍ର ବର୍ଣ୍ଣ ସମ୍ମାନ ଓ ପୁରସ୍କାର ଓଡ଼ିଶା ସଙ୍ଗୀତ ନାଟକ ଏକାଡେମୀ ପୁରସ୍କାର କଳିଙ୍ଗ ଭାରତୀ ସଚ୍ଚିଦାନନ୍ଦ ପୁରସ୍କାର - ୧୯୯୧ ଭାରତ ସରକାରଙ୍କ ଫେଲୋସିପ ଗୁରୁ ଦେବପ୍ରସାଦ ପୁରସ୍କାର ଗୁରୁ କେଳୁଚରଣ ମହାପାତ୍ର ସମ୍ମାନ- ୨୦୧୪ କେନ୍ଦ୍ର ସଙ୍ଗୀତ ନାଟକ ଏକାଡେମୀ ପୁରସ୍କାର - ୨୦୧୪ ଗୁରୁ ସୁଧାକର ସାହୁଙ୍କ ସମ୍ମାନରେ, ୨୦୧୦ ମସିହାରୁ ଓଡ଼ିଶୀ ନୃତ୍ୟ ସଙ୍ଗୀତ କ୍ଷେତ୍ରରେ ଶ୍ରେଷ୍ଠ ଅବଦାନ ପାଇଁ  'ସୁଧାକର ସାହୁ ସମ୍ମାନ'  ଆରମ୍ଭ କରାଯାଇଛି ।
ଜାନୁମ ସିଂ ସୟ ଜଣେ ଭାରତୀୟ ଶିକ୍ଷାବିଦ୍ ଓ ହୋ-ଭାଷୀ ଲେଖକ । ଆଦିବାସୀ ଭାଷାର ସଂରକ୍ଷଣ ଓ ବିକାଶ ଦିଗରେ ତାଙ୍କର ଦୀର୍ଘ ଉଦ୍ୟମ ଓ ହୋ ଭାଷା ସାହିତ୍ୟକୁ ତାଙ୍କର ଅବଦାନ ନିମନ୍ତେ ସେ ୨୦୨୩ ମସିହାରେ ପଦ୍ମଶ୍ରୀ ସମ୍ମାନରେ ସମ୍ମାନୀତ ହୋଇଥିଲେ । ସେ ଗତ ଚାରି ଦଶନ୍ଧି ଧରି ଆଦିବାସୀ ଭାଷାର ସଂରକ୍ଷଣ ଓ ପ୍ରଚାର ପ୍ରସାରରେ ନିୟୋଜିତ ଅଛନ୍ତି । ଉଭୟ ହୋ ଓ ହିନ୍ଦୀ ଭାଷାରେ ଆଧୁନିକ କବିତା ସମେତ ଛଅଟି ପୁସ୍ତକ ରଚନା କରିଛନ୍ତି । ସେ ୨୦୧୨ ଯାଏ କୋଲ୍ହଣ ବିଶ୍ୱବିଦ୍ୟାଳୟର ହିନ୍ଦୀ ବିଭାଗର ମୁଖ୍ୟ ଭାବେ ଦାୟିତ୍ୱ ତୁଲାଇଥିଲେ । ଜୀବନୀ ଜାନୁମ ସିଂ ସୟ ଭାରତର ଝାଡ଼ଖଣ୍ଡ ରାଜ୍ୟ ଅନ୍ତର୍ଗତ ପଶ୍ଚିମ ସିଂହଭୂମ ଜିଲ୍ଲାର କୋକ୍ଚୋ ପଞ୍ଚାୟତ ଅଞ୍ଚଳରେ ଜନ୍ମଗ୍ରହଣ କରିଥିଲେ ଏବଂ ଝାଡ଼ଖଣ୍ଡର ପୂର୍ବ ସିଂହଭୂମ ଜିଲ୍ଲାର ଘାଟଶିଳାର ବାସିନ୍ଦା । ଶିକ୍ଷା ସେ ଚାଇବସାସ୍ଥିତ ଟାଟା କଲେଜରୁ ହିନ୍ଦୀରେ ସ୍ନାତକ ହାସଲ କରିବା ପରେ ସେ ରାଞ୍ଚି ବିଶ୍ୱବିଦ୍ୟାଳୟରୁ ସ୍ନାତକୋତ୍ତର ଡିଗ୍ରୀ ହାସଲ କରିଥିଲେ । ୧୯୭୭ ମସିହାରେ ସେ ଘାଟଶିଳା ମହାବିଦ୍ୟାଳୟର ହିନ୍ଦୀ ବିଭାଗ ମୁଖ୍ୟ ଭାବରେ ଯୋଗ ଦେଇଥିଲେ । ସେ କୋଲ୍ହଣ ବିଶ୍ୱବିଦ୍ୟାଳୟର ହିନ୍ଦୀ ବିଭାଗର ମୁଖ୍ୟ ଭାବେ ଦାୟିତ୍ୱ ତୁଲାଇଥିଲେ । ୨୦୧୨ ମସିହାରେ ସେ ଏହି କାର୍ଯ୍ୟରୁ ଅବସର ନେଇଥିଲେ । ସମ୍ମାନ ଓ ପୁରସ୍କାର ଆଦିବାସୀ ଭାଷାର ସଂରକ୍ଷଣ ଓ ବିକାଶ ଦିଗରେ ତାଙ୍କର ଦୀର୍ଘ ଉଦ୍ୟମ ନିମନ୍ତେ ଜାନୁମ ସିଂ ସୟ ୨୦୨୩ ମସିହାରେ ଭାରତର ରାଷ୍ଟ୍ରପତି ଦ୍ରୌପଦୀ ମୁର୍ମୁଙ୍କଠାରୁ ପଦ୍ମଶ୍ରୀ ସମ୍ମାନରେ ସମ୍ମାନୀତ ହୋଇଥିଲେ ।